Euroopan yhteisön ja sen jäsenvaltioiden sekä Keski-Afrikka-osapuolen välinen ensivaiheen talouskumppanuussopimus - Pöytäkirjan



Virallinen lehti nro L 057 , 28/02/2009 s. 0002 - 0360



Euroopan yhteisön ja sen jäsenvaltioiden sekä Keski-Afrikka-osapuolen välinen ensivaiheen talouskumppanuussopimus SISÄLLYSLUETTELO JOHDANTO I OSASTO TAVOITTEET II OSASTO KEHITYSKUMPPANUUS III OSASTO TUOTTEIDEN KAUPPAJÄRJESTELMÄ 1 LUKU Tullit ja muut kuin tariffitoimenpiteet 2 LUKU Kaupan suojaaminen 3 LUKU Tullimenettelyt ja kauppaa koskevat helpotukset 4 LUKU Kaupan tekniset esteet sekä terveys- ja kasvinsuojelutoimet 5 LUKU Metsätalouden hallinto sekä puun ja metsätuotteiden kauppa IV OSASTO SIJOITTAUTUMINEN, PALVELUKAUPPA JA SÄHKÖINEN KAUPPA V OSASTO KAUPPAAN LIITTYVÄT SÄÄNNÖT 1 LUKU Juoksevat maksut ja pääomanliikkeet 2 LUKU Kilpailu 3 LUKU Teollis- ja tekijänoikeudet 4 LUKU Julkiset hankinnat 5 LUKU Kestävä kehitys 6 LUKU Henkilötietojen suojaaminen VI OSASTO RIITOJEN ESTÄMINEN JA RATKAISEMINEN 1 LUKU Tarkoitus ja soveltamisala 2 LUKU Neuvottelut ja sovittelu 3 LUKU Riitojen ratkaisumenettelyt 4 LUKU Yleiset määräykset VII OSASTO YLEISET POIKKEUKSET VIII OSASTO YLEISET JA LOPPUMÄÄRÄYKSET 'KESKI-AFRIKKA', JONKA TÄSSÄ SOPIMUKSESSA KATSOTAAN KOOSTUVAN SEURAAVISTA VALTIOISTA: KAMERUNIN TASAVALTA, sekä BELGIAN KUNINGASKUNTA, BULGARIAN TASAVALTA, TŠEKIN TASAVALTA, TANSKAN KUNINGASKUNTA, SAKSAN LIITTOTASAVALTA, VIRON TASAVALTA, IRLANTI, HELLEENIEN TASAVALTA, ESPANJAN KUNINGASKUNTA, RANSKAN TASAVALTA, ITALIAN TASAVALTA, KYPROKSEN TASAVALTA, LATVIAN TASAVALTA, LIETTUAN TASAVALTA, LUXEMBURGIN SUURHERTTUAKUNTA, UNKARIN TASAVALTA, MALTA, ALANKOMAIDEN KUNINGASKUNTA, ITÄVALLAN TASAVALTA, PUOLAN TASAVALTA, PORTUGALIN TASAVALTA, ROMANIA, SLOVENIAN TASAVALTA, SLOVAKIAN TASAVALTA, SUOMEN TASAVALTA, RUOTSIN KUNINGASKUNTA, ISON-BRITANNIAN JA POHJOIS-IRLANNIN YHDISTYNYT KUNINGASKUNTA, sekä EUROOPAN YHTEISÖ, jotka JOHDANTO OTTAVAT HUOMIOON Cotonoussa 23 päivänä kesäkuuta 2000 allekirjoitetun ja Luxemburgissa 25 päivänä kesäkuuta 2005 tarkistetun Afrikan, Karibian ja Tyynenmeren valtioiden ryhmän jäsenten sekä Euroopan yhteisön ja sen jäsenvaltioiden välisen kumppanuussopimuksen, jäljempänä 'Cotonoun sopimus'; OVAT VAKUUTTUNEET siitä, että talouskumppanuussopimuksella saadaan aikaan uusi ja entistä myönteisempi ympäristö niiden välisille suhteille talouden hallintomallin, kaupan ja investointien alalla sekä luodaan uusia dynaamisia kasvu- ja kehitysmahdollisuuksia; KATSOVAT, että osapuolten välisen kaupan, sijoittautumisen ja palvelukaupan vapauttamisen on perustuttava Keski-Afrikan valtioiden alueelliseen yhdentymiseen ja että sillä on pyrittävä edistämään niiden jouheaa ja asteittaista yhdentymistä maailmantalouteen, ottaen huomioon niiden poliittiset valinnat ja kehittämispainopisteet sekä täyttämään Maailman kauppajärjestön sopimusten asettamat edellytykset; KATSOVAT, ettei osapuolten pidä rohkaista suoria ulkomaisia sijoituksia lieventämällä omia ympäristö-, työvoima- tai työterveys- ja työturvallisuussäännöksiään ja -määräyksiään tai väljentämällä työelämää koskevia omia säännöksiään tai määräyksiään, joiden tavoitteena on suojata ja edistää kulttuurin monimuotoisuutta. Osapuolet vahvistavat näin ollen sitoumuksensa noudattaa näitä sisäisiä säännöksiä ja määräyksiä tai tarjoutua toimimaan näin kannustaakseen sijoitusten tai sijoittajien sijoittautumista, hankintaa, laajentamista tai ylläpitoa alueellaan; OVAT SOPINEET SEURAAVISTA MÄÄRÄYKSISTÄ: I OSASTO TAVOITTEET 1 artikla Ensivaiheen sopimus Tällä sopimuksella vahvistetaan ensivaiheen puitteet talouskumppanuussopimusta varten. Käsitteellä 'ensivaiheen puitteet' osapuolet tarkoittavat ensivaiheen sopimusta, jonka yhtenä osana ovat tämän sopimuksen määräysten mukaiset tosiasialliset ja täytäntöönpanoa koskevat sitoumukset ja toisena osana ovat neuvottelut, joiden avulla on mahdollista lisätä siihen uusia osia, jotta tuloksena on Cotonoun sopimuksen mukainen täysimääräinen talouskumppanuussopimus. 2 artikla Yleiset tavoitteet ja soveltamisala Tämän sopimuksen yleistavoitteet ovat a) edistää köyhyyden lievittämistä ja lopulta sen poistamista perustamalla kauppakumppanuus, joka on kestävän kehityksen tavoitteen, vuosituhannen kehitystavoitteiden ja Cotonoun sopimuksen mukainen; b) parantaa Keski-Afrikan alueen talouden kilpailukykyä ja monimuotoisuutta ja edistää kestävää kasvua; c) edistää alueellista yhdentymistä, taloudellista yhteistyötä ja hyvää hallintotapaa Keski-Afrikan alueella; d) edistää Keski-Afrikka-osapuolen asteittaista yhdentymistä maailmantalouteen sen poliittisten valintojen ja kehittämispainopisteiden mukaisesti; e) parantaa Keski-Afrikka-osapuolen valmiuksia kauppapolitiikassa ja kauppaan liittyvissä kysymyksissä; f) laatia ja panna täytäntöön tehokkaat, ennakoitavat ja avoimet alueelliset sääntelykehykset kauppaa ja investointeja varten Keski-Afrikan alueella ja tukea siten edellytyksiä investointien ja yksityisen sektorin aloitteiden lisäämiseksi sekä tuotteiden ja palvelujen tarjontakapasiteetin, kilpailukyvyn ja talouskasvun tehostamiseksi alueella; g) vahvistaa osapuolten nykyisiä suhteita solidaarisuuden ja molemminpuolisen edun pohjalta. Tätä varten sopimuksella parannetaan, Maailman kauppajärjestön (WTO) asettamien velvoitteiden mukaisesti, kauppa- ja taloussuhteita, tuetaan osapuolten välisen kaupan uutta dynamiikkaa vapauttamalla niiden välistä kauppaa asteittain ja epäsymmetrisesti sekä vahvistetaan, laajennetaan ja syvennetään yhteistyötä kaikilla kaupan kannalta merkittävillä aloilla; h) tukea yksityisen sektorin kehitystä ja parantaa työllisyyttä. 3 artikla Erityistavoitteet Cotonoun sopimuksen 34 ja 35 artiklan mukaisesti tämän sopimuksen erityistavoitteet ovat a) luoda perusta sellaisen talouskumppanuussopimuksen neuvottelemista varten, jonka avulla edistetään köyhyyden vähentämistä, alueellista yhdentymistä, taloudellista yhteistyötä ja hyvää hallintotapaa Keski-Afrikassa sekä, parannetaan Keski-Afrikan tuotanto-, vienti- ja toimitusvalmiuksia, sen edellytyksiä houkutella ulkomaisia investointeja sekä valmiuksia kauppapolitiikassa ja kauppaan liittyvissä kysymyksissä; b) edistää Keski-Afrikan jouheaa ja asteittaista yhdentymistä maailmantalouteen sen poliittisten valintojen ja kehittämispainopisteiden mukaisesti; c) vahvistaa osapuolten nykyisiä suhteita solidaarisuuden ja molemminpuolisen edun pohjalta; d) luoda WTO:n sääntöjen mukainen sopimus; e) luoda pohja neuvotteluille, jotka koskevat tehokasta, ennakoitavaa ja avointa alueellista sääntelykehystä kauppaa, investointeja, kilpailua, teollis- ja tekijänoikeuksia, julkisia hankintoja ja kestävää kehitystä varten Keski-Afrikan alueella ja panna se täytäntöön, sekä tukea siten edellytyksiä investointien ja yksityisen sektorin aloitteiden lisäämiseksi sekä tuote- ja palvelutarjontakapasiteetin, kilpailukyvyn ja talouskasvun tehostamiseksi alueella; f) laatia neuvottelujen etenemissuunnitelma niitä edellisessä alakohdassa mainittuja aloja koskeville neuvotteluille, joiden osalta neuvotteluja ei voitu saada päätökseen vuonna 2007. II OSASTO KEHITYSKUMPPANUUS 4 artikla Puitteet toimintaedellytysten kehittämiseksi Keski-Afrikassa Osapuolet vahvistavat sitoutuvansa edistämään Keski-Afrikan talouksien toimintaedellytysten vahvistamista ja talouksien nykyaikaistamista soveltamalla käytettävissään olevia välineitä ja erityisesti ottamalla kansallisella ja aluetasolla käyttöön sellaiset taloudelliset ja institutionaaliset puitteet, jotka ovat omiaan edistämään kilpailukykyisen taloudellisen toiminnan kasvua Keski-Afrikassa, käyttämällä kauppapoliittisia välineitä sekä 7 artiklassa määriteltyjä kehitysyhteistyön välineitä. 5 artikla Ensisijaiset alat toimintaedellytysten vahvistamisessa ja nykyaikaistamisessa 1. Keski-Afrikka-osapuoli edistää, yhteistyössä EY-osapuolen kanssa ja 7 artiklassa määriteltyjen yhteistyövälineiden avulla, Keski-Afrikka-osapuolen alueen tuottamien ja viemien tavaroiden ja palveluiden määrällistä ja laadullista kasvua erityisesti seuraavilla aloilla: a) alueellisten perusinfrastruktuurien kehittäminen; - liikenne; - energia; - televiestintä; b) maanviljelys ja elintarviketurva; - maataloustuotanto; - maatalousteollisuus; - kalastus; - kotieläintalous; - vesiviljely ja kalavarat; c) teollisuus, talouksien monipuolistuminen ja kilpailukyky; - yritysten nykyaikaistaminen; - teollisuus; - standardit ja sertifiointi (terveys- ja kasvinsuojelutoimet (SPS), laatu, kotieläinjalostuksen standardit jne.); d) alueellisen yhdentymisen syventäminen; - alueen sisäisten yhteismarkkinoiden kehittäminen; - verotus ja tulli; e) liiketoimintaympäristön parantaminen; - kansallisten kauppapolitiikkojen yhdenmukaistaminen. 2. Tämän kumppanuuden täytäntöönpanon yhteydessä osapuolet viittaavat liitteessä I olevaan ohjeasiakirjaan. 3. Tämän sopimuksen täytäntöönpanon yhteydessä osapuolet vahvistavat olevansa halukkaita edistämään tämän sopimuksen kohteena olevien Keski-Afrikan tuotannonalojen nykyaikaistamista 7 artiklassa määriteltyjen yhteistyövälineiden avulla. 6 artikla Liiketoimintaympäristö Osapuolet katsovat, että liiketoimintaympäristö on talouskehityksen keskeinen osatekijä ja että tämän sopimuksen määräysten avulla pyritään myötävaikuttamaan tämän yhteisen tavoitteen saavuttamiseen. Allekirjoittaneet Keski-Afrikan valtiot, jotka ovat myös Afrikan kauppaoikeutta yhtenäistävän järjestön (OHADA) perussopimuksen allekirjoittajavaltioita, sitoutuvat panemaan täytäntöön mainitun perussopimuksen määräykset ja soveltamaan niitä syrjimättömästi ja tehokkaasti. 7 artikla Kehitysrahoitusyhteistyö 1. Taloudellista ja alueellista yhteistyötä ja yhdentymistä koskevat Cotonoun sopimuksen määräykset pannaan täytäntöön, jotta tästä sopimuksesta saatavat hyödyt voidaan maksimoida. 2. Tämän sopimuksen täytäntöönpanoa tukeva Euroopan yhteisön [1] rahoitus, joka liittyy Keski-Afrikka-osapuolen ja Euroopan yhteisön väliseen kehitysyhteistyöhön, toteutetaan Cotonoun sopimuksessa vahvistettujen asianomaisten sääntöjen ja menettelyjen, erityisesti Euroopan kehitysrahaston (EKR) ohjelmasuunnittelumenettelyjen, muodostamissa puitteissa ja Euroopan unionin yleisestä talousarviosta rahoitettavien soveltuvien välineiden puitteissa. Tässä yhteydessä yksi painopisteistä on tämän sopimuksen täytäntöönpanolle annettava tuki. 3. Euroopan yhteisön jäsenvaltiot sitoutuvat yhteisesti tukemaan kukin oman kehityspolitiikkansa ja omien kehitysvälineidensä avulla, kauppaa tukeva apu mukaan luettuna, sekä avun tehokkuuden ja täydentävyyden periaatteiden mukaisesti kehitysyhteistyötä, joka koskee alueellista talousyhteistyötä ja tämän sopimuksen täytäntöönpanoa sekä kansallisella että aluetasolla. 4. Osapuolet tekevät yhteistyötä helpottaakseen muiden sellaisten lahjoittajien osallistumista, jotka ovat valmiit tukemaan Keski-Afrikka-osapuolen pyrkimyksiä tämän sopimuksen mukaisten tavoitteiden saavuttamiseksi. 5. Osapuolet tunnustavat alueellisten rahoitusjärjestelmien hyödyllisyyden tämän sopimuksen täytäntöönpanon tukena ja tukevat alueen tämänsuuntaisia pyrkimyksiä. 8 artikla Kauppaan liittyvien sääntöjen täytäntöönpanon tukeminen Osapuolet sopivat, että tämän sopimuksen tavoitteiden saavuttamista edistetään panemalla täytäntöön kauppaan liittyviä sääntöjä, joiden yhteistyöalat eritellään tämän sopimuksen asianomaisissa luvuissa. Tämän alan yhteistyö pannaan täytäntöön 7 artiklassa määrättyjen yksityiskohtaisten sääntöjen mukaisesti. 9 artikla Kumppanuuden rahoitus 1. Osapuolet sopivat ottavansa käyttöön talouskumppanuussopimukseen liittyvän alueellisen rahaston, jonka Keski-Afrikan alue perustaa kyseistä aluetta varten ja jonka tarkoituksena on sovittaa yhteen tukia, joilla osallistutaan sellaisten ensisijaisten toimien, joiden tarkoituksena on parantaa Keski-Afrikan valtioiden tuotantovalmiuksia siten kuin 5 artiklassa on esitetty, sekä 10 artiklassa mainittuja toimenpiteiden rahoitukseen. Alue hyväksyy rahaston toimintaa ja hallintoa koskevat yksityiskohtaiset säännöt ennen vuoden 2008 loppua. EY-osapuoli hyödyntää tämän ajan mainittuja yksityiskohtaisia sääntöjä koskevan arviointinsa loppuun saattamiseen. 2. Alueellinen rahasto rahoitetaan osapuolten käyttöön asettamin varoin, joita ovat erityisesti EKR-rahastojen rahoitusosuudet ja Euroopan unionin jäsenvaltioiden rahoitusosuudet, sekä mahdollisin muiden lahjoittajien varoin. 3. Sen estämättä, mitä edellä 1 ja 2 kohdassa määrätään, EY-osapuoli sitoutuu kanavoimaan tukensa joko alueen omien rahoitusjärjestelmien tai tämän ensivaiheen sopimuksen allekirjoittaneiden maiden valitsemien järjestelmien kautta sekä Cotonoun sopimuksessa määrättyjä sääntöjä ja menettelyjä noudattaen ja avun tehokkuuden periaatteiden mukaisesti. 4. Osapuolet tekevät yhteistyötä helpottaakseen muiden lahjoittajien osallistumista alueelliseen rahastoon. 10 artikla Yhteistyö verotuksen sopeutusta koskevissa kysymyksissä 1. Osapuolet tunnustavat haasteet, joita Keski-Afrikan valtioille voi aiheutua, kun tulleja poistetaan tai alennetaan merkittävästi tämän sopimuksen mukaisesti, ja sopivat aloittavansa vuoropuhelun ja yhteistyön tällä alalla. 2. Tässä sopimuksessa sopimansa tullien poistamista koskevan aikataulun mukaisesti osapuolet sopivat aloittavansa perusteellisen vuoropuhelun niistä toteutettavista verotuksen mukauttamista koskevista toimenpiteistä, joiden avulla voidaan myöhemmin palauttaa julkistalouden tasapaino. 3. Ottaen huomioon tämän artiklan 1 ja 2 kohdan osapuolet sopivat tekevänsä yhteistyötä 7 artiklan määräysten puitteissa ja sitoutuvat toteuttamaan teknisen avun ja rahoitusavun toimenpiteitä seuraavilla aloilla: a) nettoverovaikutuksen kompensointiin annettava tuki, jolla täydennetään täysimääräisesti verouudistuksia; b) verouudistuksen tukeminen alalla käytävän vuoropuhelun yhteydessä. 4. Osapuolet sopivat, että nettoverovaikutuksen arviointimenetelmät sovitaan mahdollisimman pian talouskumppanuussopimuskomiteassa. Osapuolet sopivat myöhemmin samassa komiteassa lisäselvityksistä ja -toimista, joita on tarpeen toteuttaa. 11 artikla Yhteistyö kansainvälisillä foorumeilla Osapuolet pyrkivät tekemään yhteistyötä kaikilla kansainvälisillä foorumeilla, joilla käsitellään tämän kumppanuuden kannalta merkittäviä kysymyksiä. 12 artikla Kehityskumppanuutta koskeva pohdinta Osapuolet sopivat syventävänsä vuonna 2008 pohdintaa, joka koskee tässä osastossa perustettua kehityskumppanuutta, kumppanuuden täytäntöönpanoa koskevat yksityiskohtaiset säännöt mukaan luettuina. III OSASTO TUOTTEIDEN KAUPPAJÄRJESTELMÄ 1 LUKU Tullit ja muut kuin tariffitoimenpiteet 13 artikla Alkuperäsäännöt 1. Ilmauksella 'peräisin oleva' tai 'alkuperäistuote' tarkoitetaan tässä luvussa sellaisia tavaroita, jotka ovat 1 päivänä tammikuuta 2008 voimassa olevien alkuperäsääntöjen mukaiset osapuolten alueella. 2. Talouskumppanuussopimuskomitea liittää tähän sopimukseen alkuperäsääntöjä koskevan yhteisen vastavuoroisen järjestelmän, ja sitä sovelletaan tämän sopimuksen väliaikaisesta soveltamisesta alkaen. 3. Viimeistään kolmen vuoden kuluttua tämän sopimuksen voimaantulopäivästä osapuolet tarkistavat alkuperäsääntöjä koskevat voimassa olevat määräykset, jotta alkuperän määrittämisessä käytettyjä käsitteitä ja menetelmiä voitaisiin yksinkertaistaa ottaen huomioon Keski-Afrikan kehitystavoitteet. Tämän tarkistuksen yhteydessä osapuolet ottavat huomioon teknologian kehittämisen, tuotantoprosessit ja kaikki muut tekijät, mukaan lukien käynnissä olevat alkuperäsääntöjä koskevat uudistukset, jotka voivat edellyttää muutoksia neuvoteltuun vastavuoroiseen järjestelmään. Kaikki muutokset tai korvaukset tehdään talouskumppanuussopimuskomitean päätöksellä. 14 artikla Tullit Tullilla tarkoitetaan mitä tahansa tuotteiden tuonnin tai viennin yhteydessä sovellettavaa veroa tai maksua, myös kaikkia tuonnin tai viennin yhteydessä kannettavia lisäveroja tai -maksuja. Tulleihin eivät kuulu seuraavat: a) sisäisiä veroja ja muita sisäisiä maksuja vastaavat maksut, jotka kannetaan 23 artiklan mukaisesti; b) polkumyynti- tai tasoitustoimenpiteet tai suojatoimenpiteet, joita sovelletaan kaupan suojaamista käsittelevän luvun määräysten mukaisesti; c) palkkiot ja muut maksut, jotka kannetaan 18 artiklan mukaisesti. 15 artikla Tullien poistaminen vienniltä 1. Tämän sopimuksen voimaantulopäivästä lukien osapuolten välisessä kaupassa ei oteta käyttöön uusia vientitulleja eikä jo sovellettavia vientitulleja koroteta. 2. Jos julkistaloudessa ilmenee huomattavia vaikeuksia tai jos ympäristönsuojelua on tarpeen tehostaa, Keski-Afrikka-osapuoli voi kuitenkin EY-osapuolta kuultuaan ottaa käyttöön vientitulleja rajalliselle määrälle ylimääräisiä tavaroita. 3. Talouskumppanuussopimuskomiteassa suoritetaan määräajoin arviointi, jonka tarkoituksena on selvittää sovellettujen vientitullien vaikutukset ja tarkoituksenmukaisuus tämän artiklan yhteydessä. 16 artikla Tuotteiden liikkuvuus 1. Euroopan yhteisöstä tai Keski-Afrikka-osapuolesta peräisin olevista tuotteista kannetaan toisen osapuolen alueella tulli vain yhden kerran. 2. Euroopan yhteisöstä peräisin olevien tuotteiden osalta tämän sopimuksen mukaisesti maksettava tulli kannetaan sen allekirjoittaneen Keski-Afrikan valtion lukuun, jonka alue on kulutuspaikka. 3. Keski-Afrikka-osapuoli toteuttaa kaikki tarvittavat toimenpiteet, jotta varmistetaan tämän artiklan määräysten tosiasiallinen täytäntöönpano ja jotta edistetään tuotteiden vapaata liikkuvuutta allekirjoittaneissa Keski-Afrikan valtioissa. Molemmat osapuolet sopivat tekevänsä yhteistyötä tässä kysymyksessä 7 ja 8 artiklan puitteissa. Yhteistyötä mukautetaan sen mukaan, minkä tyyppisen järjestelyn Keski-Afrikka-osapuoli lopulta päättää ottaa käyttöön. 4. Osapuolet sopivat tekevänsä yhteistyötä, jotta voidaan edistää tuotteiden liikkuvuutta ja yksinkertaistaa tullimenettelyjä, kuten III osaston 3 luvussa määrätään. 17 artikla Tuotteiden luokittelu Tämän sopimuksen piiriin kuuluvien tuotteiden luokittelu on se, joka on kummankin osapuolen omassa tullinimikkeistössä, harmonoidun tavarankuvaus- ja koodausjärjestelmän (HS) mukaisesti. 18 artikla Palkkiot ja muut maksut 1. Edellä 14 artiklan c alakohdassa tarkoitetut palkkiot ja muut maksut eivät saa olla suurempia kuin tarjottujen palvelujen likimääräiset kustannukset, eivätkä ne saa merkitä kotimaisten tuotteiden välillistä suojelua taikka tuonnin tai viennin verotusta. Niihin sovelletaan erityisiä tariffeja, jotka vastaavat tarjottujen palvelujen likimääräisiä kustannuksia, eikä niitä lasketa arvon perusteella. Palkkioita ja muita maksuja ei peritä konsulin laskujen ja todistusten kaltaisista konsulipalveluista, joiden kattavan luettelon talouskumppanuussopimuskomitea vahvistaa. 2. Jotta voidaan edistää alueellista yhdentymistä ja luettavuutta talouden toimijoihin nähden, Keski-Afrikka-osapuoli ottaa viimeistään 1 päivänä tammikuuta 2013 käyttöön vakioidut määräykset, jotka koskevat tämän artiklan koskemaa alaa. 19 artikla Taloudellista yhdentymistä koskevista sopimuksista johtuva etuuskohtelu 1. Tämän luvun piiriin kuuluvien alojen osalta EY-osapuoli myöntää Keski-Afrikka-osapuolelle sellaisen etuuskohtelun, joka mahdollisesti johtuu siitä, että EY-osapuolesta tulee kolmansien osapuolten kanssa tehdyn taloudellista yhdentymistä koskevan sopimuksen osapuoli tämän sopimuksen allekirjoittamisen jälkeen. 2. Tämän luvun piiriin kuuluvien alojen osalta Keski-Afrikka-osapuoli myöntää EY-osapuolelle sellaisen etuuskohtelun, joka mahdollisesti johtuu siitä, että Keski-Afrikka-osapuolesta tulee jonkin merkittävän kauppakumppanin kanssa tehdyn taloudellista yhdentymistä koskevan sopimuksen osapuoli tämän sopimuksen allekirjoittamisen jälkeen. 3. Jos Keski-Afrikka-osapuoli on saanut joltakin merkittävältä kauppakumppanilta kohtelun, joka on huomattavasti edullisempi kuin EY-osapuolen tarjoama taloudellista yhdentymistä koskevassa sopimuksessa, jonka Keski-Afrikka-osapuoli on tehnyt tämän saman kumppanin kanssa, osapuolet aloittavat neuvottelut ja päättävät yhdessä 2 kohdan määräysten täytäntöönpanosta. 4. Tässä artiklassa tarkoitetaan 'taloudellista yhdentymistä koskevalla sopimuksella' sellaista sopimusta, jolla vapautetaan kauppaa huomattavasti ja poistetaan osapuolten välinen syrjintä kokonaan tai vähennetään sitä huomattavassa määrin poistamalla esiintyvät syrjivät toimenpiteet ja/tai kieltämällä uusien syrjivien tai aiempaa syrjivämpien toimenpiteiden käyttöönotto joko tämän sopimuksen voimaan tullessa tai kohtuullisen aikataulun mukaisesti. 5. Tässä määräyksessä tarkoitetaan 'merkittävällä kauppakumppanilla' mitä tahansa kehittynyttä maata taikka sellaista maata, jonka osuus maailmankaupasta on enemmän kuin yksi (1) prosentti sinä vuonna, joka edeltää 2 kohdassa tarkoitetun taloudellista yhdentymistä koskevan sopimuksen voimaantuloa, tai mitä tahansa sellaisten maiden ryhmää, joiden vuotuinen osuus maailmankaupasta erikseen tai yhdessä taikka taloudellista yhdentymistä koskevan sopimuksen kautta on enemmän kuin puolitoista (1,5) prosenttia sinä vuonna, joka edeltää 2 kohdassa tarkoitetun taloudellista yhdentymistä koskevan sopimuksen voimaantuloa [2]. 6. Tämän luvun määräyksiä ei voida tulkita siten, että ne velvoittaisivat osapuolia myöntämään vastavuoroisesti mahdollisia etuuskohteluja, joita sovelletaan siksi, että toinen osapuolista on kolmannen osapuolen kanssa tehdyn alueellisen taloudellista yhdentymistä koskevan sopimuksen osapuoli tämän sopimuksen allekirjoittamispäivänä. 20 artikla Allekirjoittaneista Keski-Afrikan valtioista peräisin oleviin tuotteisiin sovellettavat tullit 1. Keski-Afrikka-osapuolesta peräisin olevat tuotteet tuodaan EY-osapuoleen tulleitta, lukuun ottamatta liitteessä II esitettyjä tuotteita siinä määritellyin edellytyksin. 2. Osapuolten välisessä kaupassa ei oteta käyttöön uusia tulleja eikä jo sovellettavia tulleja koroteta. 21 artikla Euroopan yhteisöstä peräisin oleviin tuotteisiin sovellettavat tullit 1. Kunkin tuotteen perustulli yksilöidään liitteessä III. 2. Osapuolten välisessä kaupassa ei oteta käyttöön uusia tulleja eikä liitteessä III eriteltyjä tulleja koroteta. 3. Sen estämättä, mitä 2 kohdassa määrätään, Keski-Afrikka voi tarkistaa liitteessä III yksilöityjä Euroopan yhteisöstä peräisin oleviin tuotteisiin sovellettavia perustulleja, kun viimeistään 1 päivänä tammikuuta 2013 otetaan käyttöön yhteinen ulkoinen tullitariffi 2013, edellyttäen että näiden tullien yhteisvaikutus ei ole suurempi kuin liitteessä III yksilöityjen tullien yhteisvaikutus. Tässä tapauksessa talouskumppanuussopimuskomitea muuttaa liitettä III. 4. Liitteessä III lueteltuihin, luokkiin "1", "2" ja "3" kuuluviin Euroopan yhteisöstä peräisin oleviin tuotteisiin sovellettavat tuontitullit poistetaan lopullisesti jäljempänä olevassa taulukossa määriteltyjen yksityiskohtaisten sääntöjen mukaisesti. Jäljempänä olevassa taulukossa määriteltyjä tullien alennusprosentteja sovelletaan joko 1 kohdassa määriteltyihin tullitariffeihin tai mahdollisiin uusiin tullitariffeihin, jotka määritellään 3 kohdan mukaisin edellytyksin. Luokka | 1.1.2008 | 1.1.2009 | 1.1.2010 | 1.1.2011 | 1.1.2012 | 1.1.2013 | 1.1.2014 | 1 | 0 % | 0 % | 25 % | 50 % | 75 % | 100 % | | 2 | 0 % | 0 % | 0 % | 15 % | 30 % | 45 % | 60 % | 3 | 0 % | 0 % | 0 % | 0 % | 0 % | 0 % | 10 % | Luokka | 1.1.2015 | 1.1.2016 | 1.1.2017 | 1.1.2018 | 1.1.2019 | 1.1.2020 | 1.1.2021 | 1 | | | | | | | | 2 | 75 % | 90 % | 100 % | | | | | 3 | 20 % | 30 % | 40 % | 50 % | 60 % | 70 % | 80 % | Luokka | 1.1.2022 | 1.1.2023 | 1 | | | 2 | | | 3 | 90 % | 100 % | 5. Liitteessä III lueteltujen, luokkaan "5" kuuluvien Euroopan yhteisöstä peräisin olevien tuotteiden tuonti muodostuu tuotteista, joihin sovellettava tulli määritellään 1 ja 3 kohdan määräysten mukaisesti; tämän luokan tulleja ei alenneta eikä poisteta. 6. Jos jonkin tietyn tuotteen tuonnissa ilmenee vakavia vaikeuksia, talouskumppanuussopimuskomitea voi yhteisellä sopimuksella tarkastella uudelleen tullitariffien alentamisen ja poistamisen aikataulua, jotta alentamisen ja poistamisen ajanjaksoa voidaan mahdollisesti pidentää. Sitä aikataulun jaksoa, jonka osalta tällaista tarkastelua on pyydetty, ei voida tarkastelun aikana jatkaa kyseiselle tuotteelle tarkoitettua tullitariffien alentamisen tai poistamisen enimmäissiirtymäkautta pidemmäksi. Jos talouskumppanuussopimuskomitea ei ole tehnyt asiasta päätöstä kolmenkymmenen päivän kuluessa siitä, kun sitä on pyydetty tarkastelemaan uudelleen aikataulua, Keski-Afrikka-osapuoli voi keskeyttää aikataulun soveltamisen väliaikaisesti enintään yhden vuoden pituiseksi ajaksi. 22 artikla Määrällisten rajoitusten kieltäminen Tämän sopimuksen tullessa voimaan poistetaan kaikki molempien osapuolten väliseen kauppaan vaikuttavat tuontia tai vientiä koskevat kiellot tai rajoitukset, lukuun ottamatta 18 artiklassa tarkoitettuja tulleja, veroja, palkkioita ja muita maksuja, riippumatta siitä, onko ne saatettu voimaan kiintiöiden, tuonti- tai vientilisenssien tai muiden toimenpiteiden muodossa. Uusia toimenpiteitä ei saa ottaa käyttöön. Tämän artiklan määräykset eivät rajoita kaupan suojaamista koskevan tämän sopimuksen luvun määräysten soveltamista. 23 artikla Kansallinen kohtelu sisäisen verotuksen ja sääntelyn alalla 1. Toisen osapuolen alueelta peräisin oleviin tuotaviin tuotteisiin ei saa soveltaa suoraan tai välillisesti sisäisiä veroja tai muita sisäisiä maksuja, jotka ylittävät vastaaviin kotimarkkinatuotteisiin suoraan tai välillisesti sovellettavat verot ja maksut. Lisäksi kumpikin osapuoli pidättyy soveltamasta millään muulla tavoin veroja tai muita sisäisiä maksuja kotimarkkinatuotannon suojaamiseksi. 2. Toisen osapuolen alueelta peräisin oleville tuotaville tuotteille myönnetään kohtelu, joka on vähintään yhtä suotuisa kuin se, joka myönnetään samankaltaisille kotimarkkinatuotteille niiden lakien, asetusten ja vaatimusten osalta, jotka koskevat niiden myyntiä, myyntiin tarjoamista, ostoa, kuljetusta, jakelua tai käyttöä kotimarkkinoilla. Tämän kohdan määräykset eivät estä soveltamasta erilaisia sisäisiä kuljetusmaksuja, jotka perustuvat yksinomaan kuljetusvälineiden taloudelliseen käyttöön eivätkä tuotteen alkuperään. 3. Kumpikin osapuoli pidättyy asettamasta tai pitämästä voimassa tuotteiden sekoittamiseen, jalostamiseen tai käyttöön tiettyinä määrinä tai määräosuuksina liittyviä sisäisiä rajoituksia, jotka edellyttävät suoraan tai välillisesti, että tietty mainitun rajoituksen alaisen tuotteen määrä tai määräosuus hankitaan kotimarkkinoilla sijaitsevasta lähteestä. Lisäksi kumpikin osapuoli pidättyy soveltamasta millään muulla tavoin sisäisiä määrällisiä rajoituksia kotimarkkinatuotantonsa suojaamiseksi. Mitään tuotteiden sekoittamiseen, jalostamiseen tai käyttöön tiettyinä määrinä tai määräosuuksina liittyviä sisäisiä määrällisiä rajoituksia ei saa soveltaa siten, että kyseiset määrät tai määräosuudet jaetaan ulkoisten hankintalähteiden kesken. 4. Tullitariffeja ja kauppa koskevan vuoden 1994 yleissopimuksen (GATT 1994) III artiklan 8 kohdan b alakohdan mukaisesti tämän artiklan määräykset eivät estä yksinomaan kansallisille tuottajille tarkoitettujen tukien maksamista, mukaan luettuina niille suoritetut maksut, joihin käytetään tämän artiklan määräysten mukaisesti sovellettujen sisäisten verojen tai maksujen tuottoja, sekä tuet, jotka perustuvat siihen, että julkiset viranomaiset hankkivat kotimarkkinatuotteita. 5. Tämän artiklan määräykset eivät koske julkisia hankintoja säänteleviä lakeja, määräyksiä, menettelyjä ja käytäntöjä. 6. Tämän artiklan määräykset eivät rajoita kaupan suojaamista koskevan tämän sopimuksen luvun määräysten soveltamista. 24 artikla Maataloustuotteiden vientituki 1. EY-osapuoli ja Keski-Afrikka-osapuoli sekä allekirjoittaneet Keski-Afrikan valtiot eivät saa ottaa käyttöön uusia tukia, joiden edellytyksenä on vienti, tai lisätä tällaista tällä hetkellä maksettavaa tukea toisen osapuolen alueelle tarkoitettujen maataloustuotteiden osalta. Voimassa olevien tukien osalta tämä kohta ei kiellä kyseisten tuotteiden maailmanmarkkinahinnan vaihteluista johtuvia lisäyksiä. 2. EY-osapuoli sitoutuu vaiheittain poistamaan kaikki Keski-Afrikka-osapuolen alueelle suuntautuvaan vientiin myönnettävät nykyiset tuet kaikilta sellaisilta 3 kohdassa määritellyiltä tuotteilta, jotka saavat EY:n lainsäädännön mukaan vientitukea saman tätä vastaavan perushyödykkeen osalta ja joilta Keski-Afrikka-osapuoli on sitoutunut poistamaan soveltamansa tullitariffit. Tämän kohdan osalta osapuolet käyvät keskinäiset neuvottelut ennen 31 päivää joulukuuta 2008 määritelläkseen tätä poistamista koskevat yksityiskohtaiset säännöt. 3. Tätä artiklaa sovelletaan tuotteisiin, jotka kuuluvat maataloutta koskevan WTO-sopimuksen liitteen I piiriin. 4. Tällä artiklalla ei rajoiteta maataloutta koskevan WTO-sopimuksen 9.4 artiklan eikä tukia ja tasoitustoimenpiteitä koskevan WTO-sopimuksen 27 artiklan soveltamista Keski-Afrikka-osapuolen toimesta. 25 artikla Elintarviketurva Jos osoittautuu, että tämän sopimuksen täytäntöönpano johtaa ongelmiin elintarviketurvan takaamiseksi tarvittavien elintarvikkeiden saatavuudessa tai saavutettavuudessa ja jos tällainen tilanne aiheuttaa tai voi aiheuttaa merkittäviä vaikeuksia Keski-Afrikka-osapuolelle tai allekirjoittaneelle Keski-Afrikan valtiolle, Keski-Afrikka-osapuoli tai kyseinen allekirjoittanut Keski-Afrikan valtio voi toteuttaa tarvittavia toimenpiteitä 31 artiklassa määrättyjen menettelyjen mukaisesti. 26 artikla Hallinnollista yhteistyötä koskevat erityismääräykset 1. Osapuolet sopivat, että hallinnollinen yhteistyö on välttämätöntä tässä osastossa myönnetyn etuuskohtelun täytäntöönpanemiseksi ja valvomiseksi, ja korostavat sitoutuvansa sääntöjenvastaisuuksien ja petosten torjuntaan tullialalla ja siihen liittyvissä asioissa. 2. Jos osapuoli saa puolueettomien tietojen perusteella todisteet siitä, että hallinnollista yhteistyötä on laiminlyöty ja/tai että sääntöjenvastaisuuksia tai petoksia ilmenee, asianomainen osapuoli voi tämän artiklan mukaisesti keskeyttää väliaikaisesti etuuskohtelun yhdeltä tai useammalta tuotteelta. 3. Tässä artiklassa tarkoitetaan hallinnollisen yhteistyön laiminlyönnillä muun muassa a) toistuvaa tuotteen (tuotteiden) alkuperäaseman tarkastamista koskevien velvoitteiden noudattamatta jättämistä; b) toistuvaa kieltäytymistä tai aiheetonta viivyttelyä alkuperäselvityksen jälkitarkastusta suoritettaessa ja/tai ilmoitettaessa kyseisen tarkastuksen tuloksista; c) toistuvaa kieltäytymistä tai aiheetonta viivyttelyä luvan myöntämisessä hallinnolliseen yhteistyöhön liittyvien käyntien tekemiseksi asiakirjojen aitouden tai kyseisen etuuskohtelun myöntämisen kannalta merkityksellisten tietojen tarkastamiseksi. 4. Väliaikaisen keskeyttämisen soveltamisedellytykset ovat seuraavat: a) osapuolen, joka on saanut puolueettomien tietojen perusteella todisteet siitä, että hallinnollista yhteistyötä on laiminlyöty ja/tai että sääntöjenvastaisuuksia tai petoksia ilmenee, on ilman aiheetonta viivytystä ilmoitettava talouskumppanuussopimuskomitealle näiden todisteiden saamisesta sekä puolueettomista tiedoista ja aloitettava talouskumppanuussopimuskomiteassa kaikkeen asiaankuuluvaan tietoon ja puolueettomiin todisteisiin perustuvat neuvottelut, jotta löydetään kummankin osapuolen kannalta hyväksyttävissä oleva ratkaisu; b) kun osapuolet ovat aloittaneet edellä tarkoitetut neuvottelut talouskumppanuussopimuskomiteassa eivätkä ole löytäneet hyväksyttävissä olevaa ratkaisua kolmen kuukauden kuluessa ilmoituksen tekemisestä, asianomainen osapuoli voi keskeyttää väliaikaisesti kyseisen yhden tai useamman tuotteen etuuskohtelun. Väliaikaisesta keskeyttämisestä on ilmoitettava ilman aiheetonta viivytystä talouskumppanuussopimuskomitealle; c) tässä artiklassa tarkoitettu väliaikainen keskeyttäminen ei saa kestää pidempään kuin asianomaisen osapuolen taloudellisten etujen suojaamiseksi on tarpeen. Sen kesto on enintään kuusi kuukautta, mikä voidaan uusia. Etuuskohtelun väliaikaisesta keskeyttämisestä on ilmoitettava talouskumppanuussopimuskomitealle välittömästi sen hyväksymisen jälkeen. Keskeyttämisestä neuvotellaan talouskumppanuussopimuskomiteassa säännöllisin väliajoin, jolloin ensisijaisena tavoitteena on kumota se heti, kun sen soveltamisen edellytykset eivät enää täyty. 5. Tehdessään 4 kohdan a alakohdassa tarkoitetun ilmoituksen talouskumppanuussopimuskomitealle asianomaisen osapuolen on julkaistava virallisessa lehdessään ilmoitus maahantuojille. Maahantuojille osoitetussa ilmoituksessa mainitaan, että asianomaisen tuotteen osalta on saatu puolueettomien tietojen perusteella todisteet hallinnollisen yhteistyön laiminlyönnistä ja/tai sääntöjenvastaisuudesta tai petoksesta. 27 artikla Hallinnollisten virheiden käsittely Jos toimivaltaiset viranomaiset tekevät virheen viennissä sovellettavien etuuskohtelujärjestelmien hallinnoinnissa ja varsinkin käsitteen "alkuperätuotteet" määrittelyä ja hallinnollisen yhteistyön menetelmiä koskevien sääntöjen soveltamisessa ja virhe aiheuttaa vientiin ja tuontiin kohdistuvia seurauksia, seurauksista kärsivä osapuoli voi pyytää talouskumppanuussopimuskomiteaa tarkastelemaan mahdollisuuksia toteuttaa tilanteen korjaamiseksi tarvittavat toimenpiteet. 28 artikla Yhteistyö Edellä olevan 7 artiklan määräysten mukaisesti osapuolet sopivat tekevänsä yhteistyötä muun muassa seuraavilla aloilla: - tästä sopimuksista johtuvien kauppapoliittisten sitoumusten täytäntöönpanon tukeminen; - näiden sääntöjen tulkintaan ja soveltamiseen tarkoitettu tuki/koulutus. 2 LUKU Kaupan suojaaminen 29 artikla Polkumyynti- ja tasoitustoimenpiteet 1. Jollei tämän artiklan määräyksistä muuta johdu, mikään tässä sopimuksessa ei estä EY-osapuolta tai allekirjoittaneita Keski-Afrikan valtioita joko yksittäin tai yhdessä hyväksymästä polkumyynti- tai tasoitustoimenpiteitä asiaankuuluvien WTO-sopimusten mukaisesti. Tämän artiklan soveltamista varten alkuperä määritetään osapuolten etuuskohteluun oikeuttamattomien alkuperäsääntöjen mukaisesti. 2. Ennen lopullisten polkumyynti- tai tasoitustullien määräämistä allekirjoittaneista Keski-Afrikan valtioista peräisin oleville tuotteille EY-osapuoli harkitsee mahdollisuutta käyttää rakentavia keinoja, sellaisina kuin niistä määrätään asiaankuuluvissa WTO-sopimuksissa. 3. Jos jonkin alueen tai pienalueen viranomainen on määrännyt kahden tai useamman allekirjoittaneen Keski-Afrikan valtion osalta polkumyynti- tai tasoitustoimenpiteitä, asiaa voidaan tutkia oikeudellisesti vain yhden elimen toimesta, mukaan lukien muutoksenhakuasteessa tapahtuva käsittely. 4. Jos polkumyynti- tai tasoitustoimenpiteitä voidaan määrätä alueen tai pienalueen tasolla ja kansallisella tasolla, osapuolet takaavat, että toisaalta alueen tai pienalueen viranomaiset ja toisaalta kansalliset viranomaiset eivät sovella kyseisiä toimenpiteitä samanaikaisesti samaan tuotteeseen. 5. EY-osapuoli ilmoittaa allekirjoittaneille Keski-Afrikan valtioille asianmukaisesti todisteilla tuetun valituksen vastaanottamisesta ennen minkään tutkimuksen käynnistämistä. 6. Tämän artiklan määräyksiä sovelletaan kaikkiin tutkimuksiin, jotka on käynnistetty tämän sopimuksen voimaantulon jälkeen. 7. Tämän artiklan määräyksiin ei sovelleta tämän sopimuksen riitojenratkaisumenettelyä koskevia määräyksiä. 30 artikla Monenväliset suojatoimenpiteet 1. Jollei tämän artiklan määräyksistä muuta johdu, mikään tässä sopimuksessa ei estä allekirjoittaneita Keski-Afrikan valtioita ja EY-osapuolta hyväksymästä toimenpiteitä GATT 1994 -sopimuksen XIX artiklan, suojalausekkeista tehdyn sopimuksen ja maataloutta koskevan WTO-sopimuksen 5 artiklan mukaisesti. Tämän artiklan soveltamista varten alkuperä määritetään osapuolten etuuskohteluun oikeuttamattomien alkuperäsääntöjen mukaisesti. 2. EY-osapuoli jättää tämän sopimuksen yleisen kehitystavoitteen ja allekirjoittaneiden Keski-Afrikan valtioiden talouden pienen koon vuoksi kaikista allekirjoittaneista Keski-Afrikan valtioista tulevan tuonnin sellaisten toimenpiteiden ulkopuolelle, jotka toteutetaan GATT 1994 -sopimuksen XIX artiklan, suojalausekkeista tehdyn sopimuksen ja maataloutta koskevan WTO-sopimuksen 5 artiklan mukaisesti, sanotun kuitenkaan rajoittamatta 1 kohdan määräysten soveltamista. 3. Edellä olevan 2 kohdan määräyksiä sovelletaan viiden vuoden ajan tämän sopimuksen voimaantulopäivästä alkaen. Viimeistään 120 päivää ennen tämän ajan päättymistä talouskumppanuussopimuskomitea tarkastelee allekirjoittaneiden Keski-Afrikan valtioiden kehitystarpeet huomioon ottaen kyseisten määräysten täytäntöönpanoa, jotta voidaan selvittää, onko niiden soveltamista jatkettava lisäkaudella. 4. Edellä olevan 1 kohdan määräyksiin ei sovelleta tämän sopimuksen riitojenratkaisumenettelyä koskevia määräyksiä. 31 artikla Kahdenväliset suojatoimenpiteet 1. Osapuoli voi tarkasteltuaan vaihtoehtoisia ratkaisuja toteuttaa tässä artiklassa vahvistettujen edellytysten ja menettelyiden mukaisesti kestoltaan rajattuja suojatoimenpiteitä, joilla poiketaan 20 ja 21 artiklan määräyksistä, sanotun kuitenkaan rajoittamatta 30 artiklan määräysten soveltamista. 2. Edellä 1 kohdassa tarkoitettuja suojatoimenpiteitä voidaan toteuttaa, jos yhden osapuolen tuotteen tuonti toisen osapuolen alueelle lisääntyy niin paljon ja sellaisissa olosuhteissa, että tuonti aiheuttaa tai uhkaa aiheuttaa: a) vakavaa vahinkoa samankaltaisen tai suoraan kilpailevan tuotteen kotimaisille tuottajille tuovan osapuolen alueella; tai b) häiriöitä jollakin talouden alalla, varsinkin jos nämä häiriöt aiheuttavat vakavia yhteiskunnallisia ongelmia tai vaikeuksia, jotka voivat johtaa tuovan osapuolen taloudellisen tilanteen huomattavaan heikentymiseen; tai c) häiriöitä kyseisen tuotteen kanssa samankaltaisten tai sen kanssa suoraan kilpailevien maataloustuotteiden [3] markkinoilla tai näiden markkinoiden sääntelymekanismeissa. 3. Tässä artiklassa tarkoitetuilla suojatoimenpiteillä ei ylitetä sitä, mikä on tarpeen 2 kohdassa ja 5 kohdan b alakohdassa määritellyn vakavan vahingon tai häiriöiden korjaamiseksi tai estämiseksi. Tuovan osapuolen suojatoimenpiteitä voivat olla ainoastaan yksi tai useampi seuraavista: a) suspendoidaan kyseiseen tuotteeseen sovellettavan tuontitullin tässä sopimuksessa määrätty lisäalennus; b) korotetaan kyseiseen tuotteeseen sovellettava tulli enintään muihin WTO:n jäseniin sovelletun tullin suuruiseksi; ja c) otetaan käyttöön kyseistä tuotetta koskevat tariffikiintiöt. 4. Rajoittamatta 1, 2 ja 3 kohdan määräysten soveltamista, jos jotain yhdestä tai useammasta allekirjoittaneesta Keski-Afrikan valtiosta peräisin olevaa tuotetta tuodaan sellaisina lisääntyneinä määrinä ja sellaisin edellytyksin, että tuonti aiheuttaa tai uhkaa aiheuttaa jonkin edellä 2 kohdan a, b tai c alakohdassa mainituista tilanteista yhdellä tai useammalla Euroopan unionin syrjäisimmillä alueella, EY-osapuoli voi 6–9 kohdassa määriteltyjen menettelyjen mukaisesti toteuttaa valvonta- tai suojatoimenpiteitä, jotka rajoittuvat kyseiseen yhteen tai useampaan syrjäisimpään alueeseen. 5. a) Rajoittamatta 1, 2 ja 3 kohdan määräysten soveltamista, jos jotain EY-osapuolesta peräisin olevaa tuotetta tuodaan sellaisina lisääntyneinä määrinä ja sellaisin edellytyksin, että tuonti aiheuttaa tai uhkaa aiheuttaa jonkin edellä 2 kohdan a, b tai c alakohdassa mainituista tilanteista jossakin allekirjoittaneessa Keski-Afrikan valtiossa, kyseinen allekirjoittanut Keski-Afrikan valtio voi 6–9 kohdassa määriteltyjen menettelyjen mukaisesti toteuttaa valvonta- tai suojatoimenpiteitä, jotka rajoittuvat sen alueeseen. b) Allekirjoittanut Keski-Afrikan valtio voi toteuttaa suojatoimenpiteitä, jos EY-osapuolesta peräisin olevaa tuotetta tuodaan sen alueelle sellaisina lisääntyneinä määrinä ja sellaisin edellytyksin, että tuonti aiheuttaa tai uhkaa aiheuttaa häiriötä kehityksensä alkuvaiheessa olevalle toimialalle, joka tuottaa kyseisen tuotteen kanssa samankaltaista tai sen kanssa suoraan kilpailevaa tuotetta. Tätä lauseketta voidaan soveltaa viidentoista vuoden ajan tämän sopimuksen voimaantulopäivästä. Toimenpiteet on toteutettava 6–9 kohdan määräysten mukaisesti. 6. a) Tässä artiklassa tarkoitetut suojatoimenpiteet pidetään voimassa ainoastaan sen ajan, joka on tarpeen 2, 4 ja 5 kohdassa määritellyn vakavan vahingon tai häiriöiden estämiseksi tai korjaamiseksi. b) Tässä artiklassa tarkoitettuja suojatoimenpiteitä voidaan soveltaa enintään kahden vuoden ajan. Jos suojatoimenpiteiden käyttöönottoa edellyttävät olosuhteet vallitsevat tämän jälkeenkin, kyseisten toimenpiteiden kestoa voidaan jatkaa enintään kahden vuoden lisäjaksolla. Jos allekirjoittaneet Keski-Afrikan valtiot tai jokin allekirjoittanut Keski-Afrikan valtio soveltaa suojatoimenpidettä tai jos EY-osapuoli soveltaa suojatoimenpiteitä, jotka on rajattu koskemaan yhtä tai useampaa sen syrjäisimmistä alueista, tällaisia toimenpiteitä voidaan kuitenkin soveltaa enintään neljän vuoden ajan, ja jos suojatoimenpiteiden käyttöönottoa edellyttävät olosuhteet vallitsevat tämän jälkeenkin, toimenpiteitä voidaan jatkaa enintään neljän vuoden lisäjaksolla. c) Tässä artiklassa tarkoitettuihin suojatoimenpiteisiin, joiden kesto on enemmän kuin yksi vuosi, liitetään selkeä aikataulu niiden asteittaiseksi poistamiseksi tietyn ennalta määrätyn ajan kuluessa. d) Tuotteeseen, jonka tuonnissa on aiemmin sovellettu suojatoimenpiteitä, ei saa kohdistaa tässä artiklassa tarkoitettuja suojatoimenpiteitä ainakaan kolmeen vuoteen aiemman toimenpiteen voimassaolon päättymisestä. 7. Edellä olevan 1–6 kohdan täytäntöön panemiseksi sovelletaan seuraavia määräyksiä: a) jos osapuoli katsoo, että jokin 2, 4 ja/tai 5 kohdassa määritellyistä olosuhteista on voimassa, sen on välittömästi annettava asia talouskumppanuussopimuskomitean tarkasteltavaksi; b) talouskumppanuussopimuskomitea voi antaa suosituksia syntyneiden olosuhteiden korjaamiseksi. Jos talouskumppanuussopimuskomitea ei ole antanut suosituksia olosuhteiden korjaamiseksi tai mitään muuta tyydyttävää ratkaisua ei ole löydetty 30 päivän kuluessa siitä, kun asia annettiin kyseisen komitean tarkasteltavaksi, tuova osapuoli voi päättää soveltuvista toimenpiteistä olosuhteiden korjaamiseksi tämän artiklan mukaisesti; c) asianomaisen osapuolen on ennen minkään tässä artiklassa säädetyn toimenpiteen toteuttamista tai, jos kyseessä 8 kohdan mukainen tapaus, mahdollisimman pian toimitettava talouskumppanuussopimuskomitealle kaikki asiaankuuluvat tiedot, joita tilanteen perusteellinen tarkastelu edellyttää, kun pyritään pääsemään asianomaisten osapuolten hyväksyttävissä olevaan ratkaisuun; d) suojatoimenpiteitä valittaessa etusijalle asetetaan ne, joiden avulla on mahdollista korjata esiin tullut ongelma tehokkaasti ja nopeasti ja joista on vähiten haittaa tämän sopimuksen toiminnalle; e) kaikista tämän artiklan mukaisesti toteutetuista suojatoimenpiteistä on ilmoitettava viipymättä talouskumppanuussopimuskomitealle, jossa niistä neuvotellaan säännöllisin väliajoin, jolloin tavoitteena on erityisesti vahvistaa aikataulu niiden lakkauttamiseksi heti, kun olosuhteet sen sallivat. 8. Jos poikkeusolosuhteet edellyttävät välitöntä toimenpiteiden toteuttamista, asianomainen tuova osapuoli, tapauksen mukaan joko EY-osapuoli, allekirjoittaneet Keski-Afrikan valtiot tai jokin allekirjoittanut Keski-Afrikan valtio, voi toteuttaa 3, 4 ja/tai 5 kohdassa määrätyt toimenpiteet väliaikaisesti ilman, että 7 kohdan vaatimuksia noudatetaan. Tällaisia toimia voidaan toteuttaa enintään 180 päivän ajan, jos toimenpiteitä toteuttaa EY-osapuoli, ja 200 päivän ajan, jos niitä toteuttavat allekirjoittaneet Keski-Afrikan valtiot tai jokin allekirjoittanut Keski-Afrikan valtio tai jos EY-osapuolen toteuttamat toimenpiteet rajoittuvat yhteen tai useampaan sen kyseisistä syrjäisimmistä alueista. Näiden väliaikaisten toimenpiteiden kesto lasketaan osaksi toimenpiteiden kestoa tai mahdollista 6 kohdassa määriteltyä lisäjaksoa. Näitä väliaikaisia toimenpiteitä toteutettaessa on otettava huomioon kaikkien osapuolten edut. Asianomaisen tuovan osapuolen on ilmoitettava niistä toiselle asianomaiselle osapuolelle ja sen on välittömästi annettava asia talouskumppanuussopimuskomitean tarkasteltavaksi. 9. Jos tuova osapuoli määrää jollekin tuotteelle hallinnollisen menettelyn, jonka tarkoituksena on tarjota nopeasti tietoja kauppavirroista, jotka voivat aiheuttaa tässä artiklassa tarkoitettuja ongelmia, sen on viipymättä ilmoitettava tästä talouskumppanuussopimuskomitealle. 10. WTO:n perustamissopimukseen ei voida vedota siinä tarkoituksessa, että estetään toista osapuolta toteuttamasta tämän artiklan määräysten mukaisia suojatoimenpiteitä. 3 LUKU Tullimenettelyt ja kauppaa koskevat helpotukset 32 artikla Tavoitteet 1. Osapuolet tunnustavat tullitoiminnan sekä kauppaa koskevien helpotusten merkityksen kehittyvän globaalin kaupankäyntiympäristön kannalta. Osapuolet sopivat tämän alan yhteistyön vahvistamisesta, jotta voidaan varmistaa, että sovellettava lainsäädäntö ja menettelyt sekä asianomaisten viranomaisten hallinnolliset valmiudet vastaavat tehokkaan valvonnan ja kaupan helpottamisen tavoitteita ja että voidaan edistää talouskumppanuussopimuksen allekirjoittajamaiden kehitystä ja alueellista yhdentymistä. 2. Osapuolet sopivat, että oikeutettuja poliittisia tavoitteita, turvallisuuteen ja petosten torjuntaan liittyvät tavoitteet mukaan luettuina, ei vaaranneta millään tavoin. 33 artikla Tulli- ja hallintoyhteistyö 1. Jotta varmistetaan tämän sopimuksen määräysten noudattaminen ja voidaan tehokkaasti vastata 32 artiklassa määriteltyihin tavoitteisiin, osapuolet: a) vaihtavat tietoja tullilainsäädännön, tullimääräysten ja tullimenettelyjen alalla; b) kehittävät yhteisiä aloitteita, jotka koskevat tuonti-, vienti- ja kauttakuljetusmenettelyjä sekä liike-elämän toimijoille tarjottavia tehokkaita palveluja; c) tekevät yhteistyötä tulli- ja kauppamenettelyjen automatisoinnin alalla ja ottavat tietojenvaihtoa varten käyttöön Maailman tullijärjestön (WCO) tullitietomallin; d) tekevät yhteistyötä avun suunnittelussa ja täytäntöönpanossa edistääkseen tulliuudistuksia ja kaupankäynnin helpottamiseen tähtääviä täytäntöönpanotoimia; ja e) edistävät kaikkien kansainvälisen kaupan alan elinten välistä neuvonpitoa ja yhteistyötä. 2. Sen estämättä, mitä 1 kohdassa määrätään, osapuolten tullihallinnot antavat toisilleen hallinnollista apua tulliasioissa annettavaa keskinäistä hallinnollista apua koskevan pöytäkirjan säännösten mukaisesti. Vuodesta 2008 lähtien talouskumppanuussopimuskomitea tekee yhteisymmärryksessä kaikki tarpeelliseksi katsomansa muutokset tulliasioissa annettavaa keskinäistä hallinnollista apua koskevaan pöytäkirjaan. 34 artikla Yhteistyömuodot 1. Osapuolet tunnustavat, että tämän sopimuksen täytäntöönpanoa varten on tärkeää tehdä yhteistyötä tulliasioissa ja kauppavaihdon helpottamisen osalta. 2. Edellä olevan 7 artiklan määräysten mukaisesti osapuolet sopivat tekevänsä yhteistyötä muun muassa seuraavilla aloilla: a) nykyaikaisten tullimenetelmien soveltaminen, mihin sisältyvät muiden muassa riskinarviointi ja -hallinta, sitovat tiedot, yksinkertaistetut menettelyt tuotteiden maahantuontia ja vientiä varten, luovutuksen jälkeiset tarkastukset ja yritysten tarkastusmenettelyt; b) sellaisten menettelyiden ja käytäntöjen käyttöönotto, jotka kuvastavat niin pitkälti kuin on mahdollista kansainvälisiä tulli- ja kauppa-alalla sovellettavia välineitä ja standardeita, mukaan lukien tullausarvoa koskevat WTO:n säännöt ja WCO:n välineet ja standardit, erityisesti tullimenettelyjen yksinkertaistamista ja yhdenmukaistamista koskeva 18 päivänä toukokuuta 1973 Kiotossa tehty yleissopimus, sellaisena kuin se on Brysselissä 26 päivänä kesäkuuta 1999 tarkistettuna (tarkistettu Kioton yleissopimus), ja maailmankaupan turvaamista ja helpottamista koskeva WCO:n kehysnormisto; c) tulli- ja kauppamenettelyjen tietokoneistaminen. 35 artikla Tulli- ja kauppasäännöt 1. Osapuolet sopivat, että niiden tullialan ja kansainvälisen kaupan alan lainsäädännön, määräysten ja menettelyjen perustana ovat seuraavat osatekijät: a) kansainväliset välineet ja standardit, erityisesti tarkistettu Kioton yleissopimus, maailmankaupan turvaamista ja helpottamista koskevaa WCO:n kehysnormisto ja harmonoidusta tavarankuvaus- ja koodausjärjestelmästä (HS) tehty yleissopimus; b) yhtenäisen hallinnollisen asiakirjan tai sen sähköisen vastineen käyttöönotto tuotteiden tuonnin ja viennin yhteydessä tarvittavien ilmoitusten laadintaa varten; c) nykyaikaiset tullimenetelmät, mukaan lukien riskinarviointi ja -hallinta, yksinkertaistetut menettelyt tuotteiden maahantuontia ja vientiä varten, luovutuksen jälkeiset tarkastukset ja yritysten tarkastusmenettelyt. Menettelyjen on oltava avoimia, tehokkaita ja yksinkertaistettuja, jotta voidaan alentaa kustannuksia ja parantaa ennustettavuutta talouden toimijoiden, pienet ja keskisuuret yritykset mukaan luettuina, kannalta; d) syrjimättömien vaatimusten ja menettelyjen soveltaminen tuotaviin, vietäviin ja kauttakulkeviin tuotteisiin, vaikka hyväksytäänkin se, että lähetyksiä voidaan objektiivisten riskinhallintaperusteiden pohjalta käsitellä eri tavoin; e) asetukset ja menettelyt, joihin sisältyy sitovia tietoja muun muassa tariffiluokittelusta ja alkuperästä; f) valtuutetuille toimijoille tarkoitetut yksinkertaistetut menettelyt; g) sellaisten tietojärjestelmien asteittainen kehittäminen, joilla helpotetaan sähköistä tiedonvaihtoa talouden toimijoiden, tullihallintojen ja muiden alaan liittyvien tahojen välillä; h) kauttakuljetuksen helpottaminen; i) säännöt sen takaamiseksi, että tullimääräysten tai menettelyvaatimusten vähäisistä rikkomisista määrättävät seuraamukset ovat oikeasuhteisia ja syrjimättömiä ja että niiden soveltaminen ei johda aiheettomiin viivytyksiin; j) pakollista tulliasioitsijoiden käyttöä koskevaan järjestelmään määräajoin kohdistettava arviointi, jonka tavoitteena on parantaa järjestelmän toimivuutta ja tehokkuutta ja tarvittaessa pyrkiä poistamaan kyseinen järjestelmä. 2. Kuljetusta edeltävien pakollisten tarkastusten käyttöä koskevasta järjestelmästä neuvotellaan siinä vaiheessa, kun käydään neuvottelut siirtymisestä täysimääräiseen talouskumppanuussopimukseen. 3. Työskentelytapojen parantamiseksi sekä toiminnan syrjimättömyyden, avoimuuden, tehokkuuden, yhtenäisyyden ja vastuun periaatteen noudattamisen valvomiseksi osapuolet sitoutuvat: a) toteuttamaan tarvittavat toimenpiteet, joiden tavoitteena on soveltuvien kansainvälisten suositusten pohjalta yksinkertaistaa ja standardoida tullin ja muiden kansainvälisen kaupan alalla toimivien laitosten vaatimia tietoja ja asiakirjoja; b) yksinkertaistamaan mahdollisuuksien mukaan hallinnollisia vaatimuksia ja muodollisuuksia, jotta voidaan lyhentää tuotteiden tulliselvitys-, luovutus- ja siirtoaikoja; c) ottamaan käyttöön tehokkaita, ripeitä ja syrjimättömiä menettelyjä, joilla turvataan muutoksenhakuoikeus sellaisiin tullin ja muiden viranomaisten toimiin ja päätöksiin, jotka vaikuttavat tuontiin, vientiin tai kauttakuljetukseen. Näiden menettelyjen on oltava pyynnön esittäjille helposti käytettävissä, ja niihin liittyvien maksujen on oltava kohtuullisia ja enintään pyynnön käsittelyn aiheuttamien kustannusten suuruisia; d) varmistamaan mahdollisimman korkeatasoisten rehellisyysvaatimusten noudattamisen soveltamalla tämän alan kansainvälisiin sopimuksiin ja välineisiin sisältyvien periaatteiden mukaisia toimenpiteitä. 36 artikla Tuotteiden kauttakuljetus 1. Osapuolet huolehtivat tuotteiden vapaasta kauttakuljetuksesta alueensa läpi käyttämällä reittiä, joka soveltuu parhaiten kauttakuljetukseen. Mahdollisten rajoitusten, tarkastusten ja vaatimusten on oltava syrjimättömiä ja oikeasuhteisia, ja niitä on sovellettava yhdenmukaisesti. 2. Osapuolet myöntävät toisen osapuolen alueelta peräisin oleville kauttakuljetettaville tuotteille yhtä edullisen kohtelun kuin kotimarkkinatuotteille erityisesti tuotteiden viennin, tuonnin ja liikkumisen osalta, sanotun kuitenkaan rajoittamatta lainmukaisten tullitarkastusten jatkamista. 3. Osapuolet ottavat käyttöön tullivalvonnassa tapahtuvaa kuljetusta koskevia järjestelmiä, jotka mahdollistavat tuotteiden kauttakuljetuksen ilman tullien ja muiden maksujen suorittamisvelvollisuutta edellyttäen, että annetaan asianmukaiset vakuudet. 4. Osapuolet pyrkivät edistämään ja panemaan täytäntöön alueellisia kauttakuljetusjärjestelyjä. 5. Osapuolet käyttävät tuotteiden kauttakuljetukseen liittyviä kansainvälisiä standardeita ja välineitä. 6. Osapuolet varmistavat kaikkien asiaankuuluvien tahojen yhteistyön ja koordinoinnin alueellaan, jotta helpotetaan kauttakulkuliikennettä ja edistetään rajatylittävää yhteistyötä. 37 artikla Suhteet liike-elämän toimijoihin Osapuolet sopivat: a) varmistavansa, että kaikki lainsäädäntöä, määräyksiä, menettelyjä, liitettäviä asiakirjoja, tulleja ja veroja, palkkioita ja muita maksuja koskevat tiedot ovat julkisesti saatavilla, mahdollisuuksien mukaan sähköisin keinoin; b) että on tarpeen neuvotella säännöllisin väliajoin liike-elämän toimijoiden kanssa tullialan ja kansainvälisen kaupan kysymyksiä käsittelevien asiakirjojen laadinnasta. Osapuolet ottavat tätä varten käyttöön säännölliseen neuvonpitoon tarkoitettuja asianmukaisia järjestelyjä; c) että kaikkien uusien tai muutettujen säännösten, menettelyjen, tullien tai maksujen julkaisemisen ja voimaantulon välillä on oltava riittävän pitkä aika; Osapuolet julkaisevat hallinnollisia tiedotuksia, jotka koskevat erityisesti kyseisten tahojen vaatimuksia sekä saapumis- ja/tai poistumistullitoimipaikkojen ja yhteys- tai tiedotuspisteiden menettelyjä, aukioloaikoja ja toimintatapoja; d) rohkaisevansa yhteistyötä asianomaisten toimijoiden ja viranomaisten välillä käyttämällä ennustettavia ja saatavilla olevia menettelyjä, kuten yhteisymmärryspöytäkirjoja, jotka perustuvat Maailman tullijärjestön julkaisemiin pöytäkirjoihin; e) varmistavansa, että kansainvälistä kauppaa koskevat viranomaisten vaatimukset vastaavat edelleen liike-elämän toimijoiden tarpeita, ovat parhaiden toimintatapojen mukaisia ja rajoittavat kauppaa mahdollisimman vähän. 38 artikla Tullausarvo 1. Osapuolten väliseen vastavuoroiseen kauppaan sovellettavat tullausarvon määrittämisen säännöt noudattavat GATT 1994 -sopimuksen VII artiklaa ja GATT 1994 -sopimuksen VII artiklan soveltamisesta tehtyä WTO:n sopimusta. 2. Osapuolet tekevät yhteistyötä, jotta päästään yhteiseen toimintatapaan tullausarvon määrittämiseen liittyvissä kysymyksissä, siirtohintoihin liittyvät ongelmat mukaan luettuina. 39 artikla Alueellinen yhdentyminen Keski-Afrikassa Tulliuudistuksia vauhdittamalla ja kaupankäynnin helpottamiseksi osapuolet edistävät alueellista yhdentymistä laatimalla vakioituja määräyksiä, joiden aiheina ovat - vaatimukset, - dokumentointi, - esitettävät tiedot, - menettelyt, - valtuutettujen toimijoiden kannalta merkitykselliset järjestelmät, - rajanylitysmenettelyt ja aukioloajat, - kauttakuljetusta, kuljetusta tullivalvonnassa ja vakuuksien antamista koskevat vaatimukset. Tämä edellyttää tiivistä yhteistyötä kaikkien asiaankuuluvien tahojen välillä, ja yhteistyössä on mahdollisimman suuressa määrin tukeuduttava soveltuviin kansainvälisiin standardeihin. 4 LUKU Kaupan tekniset esteet sekä terveys- ja kasvinsuojelutoimenpiteet 40 artikla Tavoitteet Tämän luvun tavoitteina on helpottaa tuotekauppaa osapuolten välillä parantamalla osapuolten valmiuksia tunnistaa, torjua ja poistaa kaupan esteitä, jotka ovat seurausta jommankumman osapuolen soveltamista teknisistä määräyksistä, standardeista tai vaatimustenmukaisuuden arviointimenettelyistä, ja lisäämällä osapuolten valmiuksia suojella kasveja, eläimiä ja kansanterveyttä. 41 artikla Monenväliset velvoitteet ja yleinen tausta 1. Osapuolet vahvistavat WTO:n perustamissopimuksen ja erityisesti terveys- ja kasvinsuojelutoimia koskevan WTO:n sopimuksen, jäljempänä 'terveys- ja kasvinsuojelutoimia koskeva sopimus', ja kaupan teknisiä esteitä koskevan WTO:n sopimuksen, jäljempänä 'kaupan teknisiä esteitä koskeva sopimus', mukaiset oikeutensa ja velvoitteensa. Myös ne osapuolet, jotka eivät ole WTO:n jäseniä, vahvistavat sitoutuvansa noudattamaan terveys- ja kasvinsuojelutoimia koskevan sopimuksen ja kaupan teknisiä esteitä koskevan sopimuksen mukaisia velvoitteita kaikissa osapuolten välisiin suhteisiin vaikuttavissa kysymyksissä. 2. Osapuolet vahvistavat sitoumuksensa 47 artiklan puitteissa parantaa kansanterveyttä allekirjoittaneissa Keski-Afrikan valtioissa, erityisesti lisäämällä viimeksi mainittujen valmiuksia tunnistaa vaaralliset tuotteet. 3. Nämä sitoumukset, oikeudet ja velvoitteet ohjaavat osapuolten toteuttamia tämän luvun mukaisia toimia. 42 artikla Soveltamisala ja määritelmät 1. Tätä lukua sovelletaan toimenpiteisiin, jotka kuuluvat terveys- ja kasvinsuojelutoimia koskevan WTO:n sopimuksen ja kaupan teknisiä esteitä koskevan WTO:n sopimuksen soveltamisalaan. 2. Tähän lukuun sovelletaan, jollei toisin ilmoiteta, terveys- ja kasvinsuojelutoimia koskevan sopimuksen ja kaupan teknisiä esteitä koskevan sopimuksen, CODEX Alimentariuksen, kansainvälisen kasvinsuojeluyleissopimuksen ja Maailman eläintautijärjestön määritelmiä mukaan lukien kaikki tässä luvussa olevat viittaukset 'tuotteisiin'. 43 artikla Toimivaltaiset viranomaiset Terveys- ja kasvinsuojelutoimien osalta EY-osapuolen ja allekirjoittaneiden Keski-Afrikan valtioiden viranomaiset, joilla on toimivalta soveltaa tässä luvussa tarkoitettuja toimenpiteitä, on kuvattu lisäyksessä II. Osapuolet ilmoittavat hyvissä ajoin toisilleen kaikista merkittävistä muutoksista, joita on tehty lisäyksessä II lueteltuihin toimivaltaisiin viranomaisiin. Talouskumppanuussopimuskomitea hyväksyy kaikki lisäykseen II tarvittavat muutokset. 44 artikla Alueellistaminen (vyöhykejako) Kun tuontiedellytyksiä määritellään, osapuolet voivat ehdottaa ja yksilöidä tapauskohtaisesti vyöhykkeitä, joilla on määritetty terveystilanne tai kasvinterveydellinen asema, ottaen huomioon kansainväliset standardit. 45 artikla Kaupan ehtojen ja tietojenvaihdon avoimuus 1. Osapuolet ilmoittavat toisilleen kaikista muutoksista oikeudellisiin säännöksiinsä ja hallinnollisiin määräyksiinsä, jotka koskevat tuotteiden (erityisesti eläin- ja/tai kasviperäisten tuotteiden) tuontia. 2. Osapuolet vahvistavat uudelleen terveys- ja kasvinsuojelutoimia koskevasta WTO:n sopimuksesta ja kaupan teknisiä esteitä koskevasta WTO:n sopimuksesta johtuvan velvoitteen, jonka mukaan ne ilmoittavat toisilleen kaikista asiaankuuluviin teknisiin standardeihin tai määräyksiin tehdyistä muutoksista kyseisten sopimusten mukaan perustettujen mekanismien kautta. 3. Lisäksi osapuolet vaihtavat tarpeen mukaan suoraan tietoja muista aiheista, joiden ne yhdessä katsovat voivan olla kauppasuhteidensa kannalta tärkeitä. 4. Osapuolet sopivat tekevänsä yhteistyötä eläintautien epidemiologisen valvonnan alalla. Kasvinsuojelun alalla osapuolet vaihtavat myös tietoja sellaisten kasvintuhoojien esiintymisestä, jotka aiheuttavat tunnetun ja välittömän vaaran toiselle osapuolelle. 46 artikla Alueellinen yhdentyminen 1. Keski-Afrikka-osapuoli sitoutuu yhdenmukaistamaan tämän luvun soveltamisalaan kuuluvat standardit ja muut toimenpiteet aluetasolla neljän vuoden kuluessa tämän sopimuksen voimaantulosta. 2. Osapuolten välisen kaupan helpottamiseksi ja 40 artiklan mukaisesti allekirjoittaneet Keski-Afrikan valtiot ovat yhtä mieltä tarpeesta yhdenmukaistaa tuontiedellytykset, joita sovelletaan EY-osapuolesta peräisin oleviin tuotteisiin, kun ne saapuvat johonkin allekirjoittaneeseen Keski-Afrikan valtioon. Jos kansallisia tuontiedellytyksiä on jo olemassa tämän sopimuksen tullessa voimaan, allekirjoittaneet Keski-Afrikan valtiot soveltavat niitä yhdenmukaistettujen tuontiedellytysten käyttöönottoon asti sen periaatteen mukaisesti, että jonkin allekirjoittaneen Keski-Afrikan valtion markkinoille laillisesti saatettu EY-osapuolen tuote voidaan saattaa laillisesti kaikkien muiden allekirjoittaneiden Keski-Afrikan valtioiden markkinoille ilman muita rajoituksia tai hallinnollisia vaatimuksia. 47 artikla Toimintaedellytysten kehittäminen ja tekninen apu Edellä 7 artiklan määräysten mukaisesti osapuolet sopivat tekevänsä yhteistyötä muun muassa seuraavilla aloilla: a) kun kyse on lisäyksessä I olevassa A kohdassa tarkoitetuista tuotteista, osapuolet sopivat tekevänsä yhteistyötä, jotta voidaan edistää alueellista yhdentymistä allekirjoittaneiden Keski-Afrikan valtioiden keskuudessa ja lisätä valvontavalmiuksia tämän sopimuksen tavoitteiden mukaisesti ja allekirjoittaneiden Keski-Afrikan valtioiden välisen kaupan helpottamiseksi; b) kun kyse on lisäyksessä I olevassa B kohdassa tarkoitetuista tuotteista, osapuolet sopivat tekevänsä yhteistyötä parantaakseen tuotteidensa kilpailukykyä ja laatua. 5 LUKU Metsätalouden hallinto sekä puun ja metsätuotteiden kauppa 48 artikla Määritelmät Tätä lukua sovellettaessa nimitykseen 'metsätuotteet' kuuluvat, jollei toisin ilmoiteta, myös muut kuin puuaineiset tuotteet ja niistä saadut tuotteet. 49 artikla Soveltamisala Tämän luvun määräyksiä sovelletaan Keski-Afrikasta peräisin olevan puun ja metsätuotteiden kauppaan ja niiden metsien kestävään hoitoon, joista nämä tuotteet saadaan. 50 artikla Puun ja muiden kuin puuaineisten tuotteiden ja niistä saatujen tuotteiden kauppa 1. Osapuolet tekevät yhteistyötä helpottaakseen laillisista ja objektiivisesti todennettavista lähteistä peräisin olevalla puulla ja metsätuotteilla käytävää, kestävän kehityksen tavoitetta tukevaa kauppaa EY-osapuolen ja Keski-Afrikka-osapuolen välillä. Osapuolet sopivat, että a) ne panevat täytäntöön toimenpiteitä, joiden tarkoituksena on parantaa markkinoiden luottamusta metsätuotteiden alkuperään, erityisesti sen laillisuuteen ja/tai kestävän kehityksen mukaisuuteen. Näihin toimenpiteisiin voi kuulua järjestelmiä, joiden avulla parannetaan Keski-Afrikan maiden välillä sekä Keski-Afrikka-osapuolen ja EY-osapuolen välillä myytävän puun ja myytävien metsätuotteiden jäljitettävyyttä; b) ne ottavat käyttöön valvontaketjusta riippumattoman tarkastus- ja valvontajärjestelmän. 2. Osapuolet tutkivat mahdollisuuksia parantaa laillisista ja/tai kestävän kehityksen mukaisista lähteistä Keski-Afrikasta peräisin olevan puun ja metsätuotteiden kaupankäyntimahdollisuuksia EY-osapuolen markkinoilla. Näihin toimenpiteisiin voi kuulua muun muassa tehostettuja toimintalinjoja julkisten hankintojen alalla, kuluttajien tietämyksen lisäämiseen tähtääviä toimenpiteitä, metsätuotteiden Keski-Afrikassa tapahtuvaa jalostamista tukevia toimenpiteitä sekä yksityisen sektorin toimijoiden kanssa toteutettavia yhteisiä toimia ja aloitteita. 3. Osapuolet sitoutuvat kehittämään syrjimättömiä toimintalinjoja ja/tai säännöksiä tämän luvun soveltamisalalla; lisäksi osapuolet sitoutuvat varmistamaan näiden syrjimättömien toimintalinjojen ja/tai säännösten soveltamisen ja täytäntöönpanon WTO:n sääntöjen mukaisesti. 51 artikla Alueellinen yhdentyminen 1. Keski-Afrikka-osapuoli sitoutuu laatimaan ja panemaan täytäntöön alueelliset puitteet, jotka koskevat Keski-Afrikasta peräisin olevan puun ja metsätuotteiden kauppaa, mukaan lukien lainsäädäntö ja soveltuvat yhteistyömekanismit, joiden avulla voidaan varmistaa tehokas soveltaminen ja täytäntöönpano. 2. Keski-Afrikka-osapuoli laatii pöytäkirjoja ja/tai suuntaviivoja soveltamisesta vastaavien Keski-Afrikan toimivaltaisten viranomaisten välistä yhteistyötä varten, jotta voidaan varmistaa, että puulla ja metsätuotteilla käytävä alueen sisäinen kauppa Keski-Afrikassa perustuu laillisiin ja objektiivisesti todennettaviin lähteisiin. 52 artikla Toimintaedellytysten kehittäminen ja tekninen apu Edellä olevan 7 artiklan määräysten mukaisesti osapuolet sopivat tekevänsä yhteistyötä seuraavilla aloilla muun muassa seuraavin toimin: a) ne helpottavat avun antamista, jotta voidaan edistää alueellista yhdentymistä tällä alalla, erityisesti Keski-Afrikan metsien suojelua ja kestävää hoitoa ja Keski-Afrikan metsäkomission perustamista (COMIFAC) koskevan sopimuksen täytäntöönpanoa ja pienalueiden lähentymissuunnitelmaa, ja jotta voidaan saada aikaan toimintaedellytyksiä tässä luvussa vahvistettujen sitoumusten täytäntöönpanoa varten; b) ne tukevat sellaisia kaupallisiin tarkoituksiin tähtääviä julkisen ja yksityisen sektorin aloitteita, muun muassa EY-osapuolen markkinoille suuntautuvaa vientiä koskevia hankkeita, jotka koskevat Keski-Afrikasta peräisin olevan, laillisista ja objektiivisesti todennettavista lähteistä saadun puun ja metsätuotteiden paikallista jalostusta ja edistävät osaltaan kestävän kehityksen tavoitetta. 53 artikla Muut sopimukset Puun ja metsätuotteiden kaupan sääntelyn on oltava yhteensopiva uhanalaisten villieläinten ja kasvien kansainvälistä kauppaa sääntelevän (CITES) yleissopimuksen kanssa sekä sellaisten mahdollisten vapaaehtoisten kumppanuussopimusten kanssa, joita allekirjoittaneet Keski-Afrikan valtiot yksittäin tai yhdessä tekevät Euroopan yhteisön kanssa Euroopan unionin FLEGT-toimintasuunnitelman (metsälainsäädännön noudattaminen, metsähallinto ja puukauppa) yhteydessä, sanotun kuitenkaan rajoittamatta tämän luvun määräysten soveltamista. IV OSASTO SIJOITTAUTUMINEN, PALVELUKAUPPA JA SÄHKÖINEN KAUPPA 54 artikla Puitteet 1. Osapuolet vahvistavat palvelukaupan yleissopimuksen puitteissa tekemänsä sitoumukset. 2. Osapuolet sitoutuvat viimeistään 1 päivänä tammikuuta 2009 laajentamaan tämän sopimuksen soveltamisalaa neuvottelemalla sijoittautumisen ja palvelukaupan asteittaisen, vastavuoroisen ja asymmetrisen vapauttamisen edellyttämät järjestelyt. 55 artikla Yhteistyö Osapuolet tunnustavat, että kaupankäyntivalmiuksia lisäämällä voidaan tukea taloudellisen toiminnan kehittämistä erityisesti palvelualoilla ja vahvistaa niiden sääntelypuitteita, ja vahvistavat uudelleen Cotonoun sopimuksen ja erityisesti 34–39, 41–43, 45 ja 74–78 artiklan mukaiset velvoitteensa. V OSASTO KAUPPAAN LIITTYVÄT SÄÄNNÖT 1 LUKU Juoksevat maksut ja pääomanliikkeet 56 artikla Juoksevia maksuja ja pääomanliikkeitä koskevien neuvottelujen jatkaminen 1. Osapuolet tunnustavat tarpeen taata sen, että kumpikaan osapuoli ei rajoita eikä estä rajatylittäviä rahavirtoja, joita tarvitaan tuote- ja palvelukaupan vapauttamista varten sekä sellaisia investointeja varten, joita toinen osapuoli tekee toisen osapuolen alueella. Kaikkinainen näiden virtojen rajoittaminen ja estäminen olisi ristiriidassa vapauttamistavoitteiden kanssa, sillä sinänsä sallittu kauppa tai investointi ei tuolloin voisi antaa aihetta ulkomailta tulevaan maksuun tai rahoitukseen. 2. Tämän tavoitteen saavuttamiseksi osapuolet sitoutuvat saattamaan ennen 1 päivää tammikuuta 2009 päätökseen neuvottelut useista aihealueista, jotka koskevat erityisesti seuraavia kohtia: a) tuote- ja palvelukauppaan liittyvien rahavirtojen, niin kutsuttujen "juoksevien maksujen", vapauttaminen; b) "investointeihin" liittyvien rahavirtojen, niin kutsuttujen "investointeihin liittyvien pääomanliikkeiden", vapauttaminen, mukaan lukien investointien ja voittojen kotiuttaminen; c) suojalauseke, joka sallii poiketa lyhytaikaisesti pääoman vapaasta liikkuvuudesta vakavien rahapoliittisten tai maksutaseeseen liittyvien vaikeuksien vuoksi; d) tulevaa kehitystä koskeva lauseke, jossa määrätään muun tyyppisten kuin investointeihin liittyvien pääomanliikkeiden vapauttamisesta. 2 LUKU Kilpailu 57 artikla Kilpailua käsittelevien neuvottelujen jatkaminen 1. Osapuolet tunnustavat vapaan ja häiriöttömän kilpailun merkityksen kauppasuhteissaan ja toteavat, että tietyt kilpailunvastaiset toimintatavat voivat rajoittaa osapuolten välistä kauppaa ja siten hankaloittaa tämän sopimuksen tavoitteiden saavuttamista. 2. Osapuolet sopivat aloittavansa neuvottelut talouskumppanuussopimuksen kilpailua koskevasta luvusta, joka sisältää muun muassa seuraavat tekijät: a) kilpailunvastaiset toimintatavat, joita pidetään yhteensopimattomina tämän sopimuksen moitteettoman toiminnan kanssa siltä osin kuin ne voivat vaikuttaa osapuolten väliseen kauppaan; b) kilpailupolitiikan ja -sääntöjen ja toimintalinjojen tehokasta täytäntöönpanoa aluetasolla Keski-Afrikassa koskevat määräykset, joilla säännellään 2 kohdan a alakohdan mukaisesti todettuja kilpailunvastaisia toimintatapoja; c) määräykset riippumattomien asiantuntijoiden antamasta teknisestä avusta, jonka tarkoituksena on varmistaa tämän luvun tavoitteiden saavuttaminen ja kilpailua koskevien toimintalinjojen tehokas soveltaminen aluetasolla Keski-Afrikassa. 3. Neuvottelujen lähtökohtana on kaksivaiheinen lähestymistapa, jonka mukaan sääntöjä on määrä soveltaa ensin osana Keski-Afrikan alueellista yhdentymistä ja yhteisesti sovitun siirtymäkauden jälkeen kahdenvälisesti. 4. Kilpailua koskevaa lukua käsittelevät neuvottelut saatetaan päätökseen ennen 1 päivää tammikuuta 2009. 3 LUKU Teollis- ja tekijänoikeudet 58 artikla Teollis- ja tekijänoikeuksia käsittelevien neuvottelujen jatkaminen 1. Osapuolet vahvistavat teollis- ja tekijänoikeuksien kauppaan liittyvistä näkökohdista tehdyn sopimuksen ("TRIPS-sopimus") mukaiset oikeutensa ja velvoitteensa ja tunnustavat tarpeen taata asianmukainen ja tehokas teollis- ja tekijänoikeuksien sekä kaupallisten oikeuksien ja muiden TRIPS-sopimuksen mukaisten oikeuksien suojan taso kansainvälisten standardien mukaisesti, ja kahdenvälisen kaupan vääristymien ja kaupan esteiden vähentämiseksi. 2. Osapuolet sitoutuvat saattamaan ennen 1 päivää tammikuuta 2009 päätökseen neuvottelut useista teollis- ja tekijänoikeuksia koskevista sitoumuksista, jollei Afrikan henkisen omaisuuden järjestölle (OAPI) siirretystä toimivallasta muuta johdu. 3. Osapuolet sopivat myös lisäävänsä yhteistyötään teollis- ja tekijänoikeuksien alalla. Tällaisessa yhteistyössä on pyrittävä tukemaan kummankin osapuolen sitoumusten täytäntöönpanoa, ja yhteistyön on ulotuttava seuraaville aloille: a) tehostetaan Keski-Afrikan alueellista yhdentymistä koskevia aloitteita, jotta parannetaan alueellisia sääntelyvalmiuksia ja alueellisia lakeja ja sääntöjä; b) estetään tapaukset, joissa haltijat väärinkäyttävät mainittuja oikeuksia ja kilpailijat rikkovat mainittuja oikeuksia; c) tuetaan teollis- ja tekijänoikeuksien suojaan ja soveltamiseen liittyvien kansallisten lakien ja sääntöjen laadintaa Keski-Afrikassa. 4. Neuvottelujen lähtökohtana on kaksivaiheinen lähestymistapa, jonka mukaan sääntöjä on määrä soveltaa ensin osana Keski-Afrikan alueellista yhdentymistä ja yhteisesti sovitun siirtymäkauden jälkeen kahdenvälisesti. 5. Neuvottelujen aikana on aiheellista ottaa huomioon allekirjoittaneiden Keski-Afrikan valtioiden kehityserot. 4 LUKU Julkiset hankinnat 59 artikla Julkisia hankintoja käsittelevien neuvottelujen jatkaminen 1. Osapuolet tunnustavat, että avoimet ja kilpailua edistävät tarjouskilpailusäännöt tukevat talouskehitystä. Näin ollen ne sopivat neuvottelevansa julkisten hankintojensa asteittaisesta ja keskinäisestä avaamisesta kehityseronsa tunnustaen, 3 kohdassa määritellyin edellytyksin. 2. Tämän tavoitteen saavuttamiseksi osapuolet saattavat ennen 1 päivää tammikuuta 2009 päätökseen neuvottelut useista mahdollisista julkisia hankintoja käsittelevistä sitoumuksista, jotka koskevat erityisesti seuraavia kohtia: a) avoimet ja syrjimättömät säännöt, sovellettavat menettelyt ja periaatteet; b) luettelot asianomaisista tuotteista sekä sovellettavat kynnysarvot; c) tehokkaat valitusmenettelyt; d) näiden sitoumusten täytäntöönpanoa koskevia valmiuksia tukevat toimenpiteet, tietotekniikan tarjoamien mahdollisuuksien käyttö mukaan luettuna. 3. Neuvottelujen lähtökohtana on kaksivaiheinen lähestymistapa, jonka mukaan sääntöjä on määrä soveltaa ensin osana Keski-Afrikan alueellista yhdentymistä ja yhteisesti sovitun siirtymäkauden jälkeen kahdenvälisesti. 4. Neuvottelujen aikana EY-osapuoli ottaa huomioon allekirjoittaneiden Keski-Afrikan valtioiden kehitystarpeet sekä rahoitukselliset ja kaupalliset tarpeet, mikä voi johtaa seuraaviin erityisen ja eriytetyn kohtelun edellyttämiin toimenpiteisiin: a) tarvittaessa sovelletaan asianmukaisia täytäntöönpanojaksoja, jotta julkisia hankintoja koskevat hallitusten toimenpiteet saatetaan kaikkia erityisiä menettelyvaatimuksia vastaaviksi; b) vahvistetaan tai pidetään voimassa siirtymätoimenpiteitä, esimerkiksi hintaetuus- tai korvausohjelmia, ottaen huomioon niiden lakkauttamista koskeva aikataulu. 5 LUKU Kestävä kehitys 60 artikla Kestävää kehitystä käsittelevien neuvottelujen jatkaminen 1. Osapuolet tunnustavat, että kestävä kehitys on talouskumppanuussopimuksen yleistavoite. Ne sopivat, että ne ottavat kestävää kehitystä koskevat näkökohdat huomioon kaikissa talouskumppanuussopimuksen osastoissa ja laativat ympäristö- ja sosiaalisiin kysymyksiin liittyviä erityisiä lukuja. 2. Tämän tavoitteen saavuttamiseksi osapuolet saattavat ennen 1 päivää tammikuuta 2009 päätökseen neuvottelut useista mahdollisista kestävää kehitystä käsittelevistä sitoumuksista, jotka koskevat erityisesti seuraavia kohtia: a) suojelun taso ja oikeus sääntelyyn; b) alueellinen yhdentyminen Keski-Afrikassa, kansainvälisten ympäristöstandardien ja Kansainvälisen työjärjestön standardien käyttäminen sekä ihmisarvoisen työn edistäminen; c) suojelun tasojen säilyttäminen; d) kuulemis- ja seurantamenettelyt. 3. Neuvottelujen aikana EY-osapuoli ottaa huomioon allekirjoittaneiden Keski-Afrikan valtioiden kehitystarpeet, mikä voi johtaa tämän alan yhteistyötä käsitteleviin määräyksiin. 6 LUKU Henkilötietojen suojaaminen 61 artikla Yleinen tavoite Osapuolet, jotka tunnustavat, että a) niiden yhteisten etujen mukaista on turvata henkilötietojen käsittelyssä luonnollisten henkilöiden perusoikeudet ja -vapaudet sekä erityisesti heidän oikeutensa yksityisyyteen, b) on tärkeää ylläpitää tehokkaita tietosuojajärjestelmiä kuluttajien etujen turvaamiseksi, sijoittajien luottamuksen parantamiseksi ja rajatylittävien henkilötietovirtojen helpottamiseksi, c) henkilötietojen keruu ja käsittely olisi toteutettava avoimella ja oikeudenmukaisella tavalla siten, että kunnioitetaan asianmukaisesti rekisteröidyn oikeuksia, sopivat soveltuvien oikeudellisten ja sääntelyjärjestelyjen aikaansaamisesta sekä niiden täytäntöönpanon edellyttämän hallinnollisen valmiuden luomisesta, mihin sisältyvät myös riippumattomat valvontaviranomaiset, jotta voidaan varmistaa asianmukainen yksilön suoja henkilötietojen käsittelyn osalta nykyisten korkeatasoisimpien kansainvälisten standardien mukaisesti [4] 62 artikla Määritelmät Tässä luvussa tarkoitetaan a) 'henkilötiedoilla' kaikenlaisia tunnistettuun tai tunnistettavissa olevaan yksilöön ('rekisteröity') liittyviä tietoja; b) 'henkilötietojen käsittelyllä' kaikenlaisia henkilötietoihin kohdistettavia toimintoja tai toimintojen sarjoja, kuten tietojen kerääminen, tallentaminen, järjestäminen, säilyttäminen, muuttaminen, tiedon haku, kysely, käyttö, luovuttaminen, yhdistäminen sekä niiden suojaaminen, poistaminen tai tuhoaminen samoin kuin henkilötietojen siirtäminen kansallisten rajojen yli; c) 'rekisterinpitäjällä' luonnollista tai oikeushenkilöä, viranomaista tai mitä tahansa muuta elintä, joka päättää henkilötietojen käsittelyn tarkoituksista ja keinoista. 63 artikla Periaatteet ja yleiset säännöt Osapuolet hyväksyvät sen, että luotavien oikeudellisten ja sääntelyjärjestelyjen ja hallintovalmiuksien on katettava ainakin seuraavat perusperiaatteet ja täytäntöönpanon valvontaan tarkoitetut mekanismit: a) Perusperiaatteet: i) tarkoituksen rajoittamisen periaate – tietoja on käsiteltävä ainoastaan tiettyyn tarkoitukseen ja sen jälkeen niitä saa käyttää tai välittää edelleen vain, mikäli se ei ole ristiriidassa tietojen siirron tarkoituksen kanssa. Ainoat poikkeukset tähän sääntöön ovat ne, jotka on annettu lainsäädännössä ja jotka demokraattisessa yhteiskunnassa ovat tarpeen keskeisten yleisten etujen turvaamiseksi; ii) tietojen laatu ja suhteellisuusperiaate – tietojen on oltava täsmällisiä ja ne on tarvittaessa saatettava ajan tasalle. Tietojen on oltava riittäviä ja olennaisia eivätkä liiallisia siirron tai jatkokäsittelyn tarkoituksiin nähden; iii) avoimuusperiaate – yksityishenkilöille on ilmoitettava tietojen käsittelytarkoitus ja kolmannessa maassa sijaitsevan rekisterinpitäjän nimi sekä lisäksi muita tietoja, jotka ovat tarpeen oikeudenmukaisuuden periaatteen varmistamiseksi. Ainoat poikkeukset tähän sääntöön ovat ne, jotka on annettu lainsäädännössä ja jotka demokraattisessa yhteiskunnassa ovat tarpeen keskeisten yleisten etujen turvaamiseksi; iv) turvallisuusperiaate – rekisterinpitäjän on toteutettava teknisiä ja organisatorisia turvatoimia, jotka ovat tarkoituksenmukaisia tietojenkäsittelyyn liittyviin riskeihin nähden. Rekisterinpitäjän lukuun toimiva henkilö, mukaan luettuna henkilötietoja käsittelevä alihankkija, saa käsitellä tietoja ainoastaan rekisterinpitäjän määräyksestä; v) oikeus tietojen saantiin, oikaisuun ja poistamiseen – rekisteröidyllä on oltava oikeus saada jäljennös kaikista itseään koskevista käsiteltävistä tiedoista ja oikeus oikaista virheellisiksi todetut tiedot. Rekisteröidyn on tietyissä tapauksissa myös voitava vastustaa henkilötietojensa käsittelyä. Ainoat poikkeukset tähän sääntöön ovat ne, jotka on annettu lainsäädännössä ja jotka demokraattisessa yhteiskunnassa ovat tarpeen keskeisten yleisten etujen turvaamiseksi; vi) tietojen edelleen toimittamista koskevat rajoitukset – alkuperäisten siirrettyjen tietojen vastaanottajan on periaatteessa saatava toimittaa henkilötietoja edelleen ainoastaan silloin, kun riittävän suojatason takaavat säännöt koskevat myös toista vastaanottajaa (eli edelleen toimitettujen tietojen vastaanottajaa); vii) arkaluonteiset tiedot – jos käsittely koskee tietoja, joista ilmenevät rotu tai etninen alkuperä, poliittiset näkemykset, uskonnollinen tai filosofinen vakaumus tai ammattiliittoon kuuluminen, tai jos on kyse rekisteröidyn terveyteen ja seksuaaliseen käyttäytymiseen liittyvistä tiedoista tai rikoksiin, rikosasioissa annettuihin tuomioihin tai turvaamistoimenpiteisiin liittyvistä tiedoista, on säädettävä ylimääräisistä suojatoimista. b) Täytäntöönpanon valvontaan tarkoitetut mekanismit. Seuraavien tavoitteiden saavuttamisen varmistamiseksi on luotava soveltuvat mekanismit: i) varmistetaan sääntöjen noudattamisen hyvä taso, mihin sisältyy se, että rekisterinpitäjät tuntevat hyvin velvollisuutensa ja rekisteröidyt puolestaan oikeutensa sekä keinot niiden käyttämiseksi samoin kuin tehokkaat ja varoittavat seuraamukset, ja luodaan järjestelmät, jotka perustuvat viranomaisten, tarkastajien tai riippumattomien tietosuojaviranomaisten harjoittamaan valvontaan; ii) yksittäisten rekisteröityjen tukeminen ja auttaminen oikeuksiensa käytössä; heidän on voitava käyttää oikeuksiaan nopeasti ja tehokkaasti ja ilman kohtuuttomia kustannuksia, myös käyttämällä soveltuvaa institutionaalista mekanismia, joka mahdollistaa valitusten riippumattoman tutkimisen; iii) taataan riittävä korvaus sääntöjen laiminlyönnistä vahinkoa kärsineelle osapuolelle ja määrätään tarvittaessa seuraamusten soveltamisesta ja korvauksen maksamisesta. 64 artikla Johdonmukaisuus kansainvälisiin sitoumuksiin nähden 1. Osapuolet ilmoittavat toisilleen talouskumppanuussopimuskomitean välityksellä monenvälisistä sitoumuksista ja kolmansien maiden kanssa mahdollisesti tekemistään sopimuksista tai muista velvoitteista, jotka niitä mahdollisesti koskevat ja jotka voivat olla merkityksellisiä tämän luvun täytäntöönpanon kannalta, ja erityisesti kaikista sopimuksista, jotka koskevat henkilötietojen käsittelyä, kuten kolmansien osapuolten toteuttamaa henkilötietojen keruuta tai varastointia tai niiden saantia tai siirtoja. 2. Osapuolet voivat pyytää neuvotteluja mahdollisesti esiin tulevien kysymysten käsittelemiseksi. 65 artikla Yhteistyö Osapuolet tunnustavat yhteistyön merkityksen, jotta voidaan helpottaa soveltuvien lainsäädännöllisten, oikeudellisten ja institutionaalisten puitteiden kehitystä ja varmistaa tasoltaan riittävä ja tässä luvussa ilmaistujen tavoitteiden ja periaatteiden mukainen henkilötietojen suoja. VI OSASTO RIITOJEN ESTÄMINEN JA RATKAISEMINEN 1 LUKU Tarkoitus ja soveltamisala 66 artikla Tarkoitus Tämän osaston tarkoituksena on estää ja ratkaista osapuolten väliset riidat, jotta voidaan mahdollisuuksien mukaan löytää molempia osapuolia tyydyttävä ratkaisu. 67 artikla Soveltamisala 1. Tätä osastoa sovelletaan kaikkiin riitoihin, jotka koskevat tämän sopimuksen tulkintaa ja soveltamista, jollei toisin ole nimenomaisesti määrätty. 2. Sen estämättä, mitä 1 kohdassa määrätään, Cotonoun sopimuksen 98 artiklassa määrättyä menettelyä sovelletaan, kun kyseessä on riita, joka koskee Cotonoun sopimuksessa määritellyn kehitysyhteistyön rahoitusta. 2 LUKU Neuvottelut ja sovittelu 68 artikla Neuvottelut 1. Osapuolet pyrkivät ratkaisemaan tähän sopimukseen liittyvät riidat neuvottelemalla vilpittömässä mielessä ja siten, että tavoitteena on päästä molempia osapuolia tyydyttävään ratkaisuun. 2. Osapuolen, joka haluaa aloittaa neuvottelut, on pyydettävä sitä esittämällä toiselle osapuolelle kirjallinen pyyntö, jossa nimetään kyseessä oleva toimenpide sekä ne sopimuksen määräykset, joiden vastaisia osapuoli katsoo toimenpiteen olevan, sekä jäljennös pyynnöstä talouskumppanuussopimuskomitealle. 3. Neuvottelut on järjestettävä neljänkymmenen (40) päivän kuluessa pyynnön esittämisestä. Ne katsotaan loppuun suoritetuiksi kuudenkymmenen (60) päivän kuluttua pyynnön esittämisestä, jollei kumpikin osapuoli hyväksy niiden jatkamista. Kaikki neuvottelujen aikana annetut tiedot ovat luottamuksellisia. 4. Kiireellisissä tilanteissa, erityisesti niissä, jotka koskevat pilaantuvia tai kausitavaroita, on neuvottelut järjestettävä viidentoista (15) päivän kuluessa pyynnön esittämisestä ja ne katsotaan loppuun suoritetuiksi kolmenkymmenen (30) päivän kuluttua pyynnön esittämisestä. 5. Jos neuvotteluja ei järjestetä edellä 3 tai 4 kohdassa määrätyissä määräajoissa tai jos neuvottelut on saatettu päätökseen, mutta yhteisesti molempia osapuolia tyydyttävästä ratkaisusta ei ole päästy sopimukseen, valituksen tehnyt osapuoli voi pyytää välimiespaneelin muodostamista 70 artiklan mukaisesti. 69 artikla Sovittelu 1. Jos neuvotteluissa ei päästä molempia osapuolia tyydyttävään ratkaisuun, osapuolet voivat sopia sovittelijan käyttämisestä. Jolleivät osapuolet toisin sovi, sovittelun tehtävänä on sama kysymys kuin neuvotteluja koskevassa pyynnössä. 2. Jolleivät riidan osapuolet pääse sovittelijasta sopimukseen viidentoista (15) päivän kuluessa siitä, kun sovittelua on pyydetty, talouskumppanuussopimuskomitea valitsee sovittelijan arvalla 85 artiklassa tarkoitetusta sellaisten henkilöiden joukosta, jotka eivät ole kummankaan osapuolen kansalaisia. Valinta on tehtävä kahdenkymmenen (20) päivän kuluessa siitä, kun sovittelua koskeva pyyntö on jätetty, ja kummankin osapuolen edustajan läsnä ollessa. Sovittelija kutsuu koolle osapuolten kokouksen viimeistään kolmenkymmenen (30) päivän kuluessa valinnastaan. Sovittelijan on saatava kunkin osapuolen selvitykset viimeistään viisitoista (15) päivää ennen kokousta ja annettava lausuntonsa viimeistään neljäkymmentäviisi (45) päivää valintansa jälkeen. 3. Sovittelijan lausuntoon voi sisältyä suosituksia siitä, miten riita olisi ratkaistava tämän sopimuksen määräysten mukaisesti. Sovittelijan lausunto ei ole sitova. 4. Osapuolet voivat sopia 2 kohdassa tarkoitettujen määräaikojen muuttamisesta. Myös sovittelija voi päättää näiden määräaikojen muuttamisesta joko jonkin osapuolen pyynnöstä tai omasta aloitteestaan, kyseisen osapuolen kohtaamien erityisten vaikeuksien tai tapauksen monimutkaisuuden mukaisesti. 5. Sovittelumenettelyt ja erityisesti kaikki osapuolten näiden menettelyjen aikana antamat tiedot ja ottamat kannat ovat luottamuksellisia. 3 LUKU Riitojen ratkaisumenettelyt I Jasko Välimiesmenettely 70 artikla Välimiesmenettelyn aloittaminen 1. Jos osapuolet eivät ole onnistuneet ratkaisemaan riitaansa 68 artiklassa määrättyjen neuvottelujen avulla tai turvautumalla tarvittaessa 69 artiklassa tarkoitettuun sovitteluun, valituksen tehnyt osapuoli voi pyytää välimiespaneelin asettamista. 2. Välimiespaneelin asettamista koskeva pyyntö on tehtävä kirjallisesti valituksen kohteena olevalle osapuolelle sekä talouskumppanuussopimuskomitealle. Valituksen tehneen osapuolen on pyynnössään nimettävä kyseessä oleva erityinen toimenpide ja selitettävä, millä tavoin kyseinen toimenpide rikkoo tämän sopimuksen määräyksiä. 71 artikla Välimiespaneelin asettaminen 1. Välimiespaneeli koostuu kolmesta välimiehestä. 2. Osapuolet kuulevat toisiaan sopiakseen välimiespaneelin kokoonpanosta kymmenen (10) päivän kuluessa siitä, kun välimiespaneelin asettamista koskeva pyyntö on esitetty. 3. Jos osapuolet eivät pääse sopimukseen välimiespaneelin kokoonpanosta 2 kohdan mukaisessa määräajassa, kumpi tahansa osapuoli voi pyytää talouskumppanuussopimuskomitean puheenjohtajaa tai tämän valtuuttamaa henkilöä valitsemaan arvalla kaikki kolme jäsentä 85 artiklan mukaisesti laaditusta luettelosta siten, että yksi valitaan valituksen tehneen osapuolen ehdokkaista, yksi valituksen kohteena olevan osapuolen ehdokkaista ja yksi osapuolten puheenjohtajiksi valitsemista välimiehistä. Jos osapuolet pääsevät sopimukseen yhdestä tai useammasta paneelin jäsenestä, jäljellä olevat jäsenet valitaan samalla menettelyllä. 4. Talouskumppanuussopimuskomitean puheenjohtaja tai hänen valtuuttamansa henkilö valitsee välimiehet viiden (5) päivän kuluessa siitä, kun jompikumpi osapuoli on esittänyt 3 kohdassa tarkoitetun pyynnön, ja kunkin osapuolen edustajan läsnä ollessa. 5. Välimiespaneelin asettamispäivä on se, jona sen kolme välimiestä valitaan. 72 artikla Paneelin väliraportti Välimiespaneelin on annettava osapuolille väliraportti, johon sisältyvät sekä kuvailevia osuuksia että paneelin havainnot ja päätelmät, yleensä viimeistään sadankahdenkymmenen (120) päivän kuluessa välimiespaneelin asettamispäivästä. Osapuolet voivat esittää välimiespaneelille kirjallisia huomautuksia tiettyjen väliraportin sisältämien seikkojen johdosta viidentoista (15) päivän kuluessa raportin esittämisestä. 73 artikla Välitystuomio 1. Välimiespaneeli toimittaa tuomionsa talouskumppanuussopimuskomitealle sadanviidenkymmenen (150) päivän kuluessa välimiespaneelin asettamisesta. Jos paneeli katsoo, ettei tätä määräaikaa pystytä noudattamaan, paneelin puheenjohtaja ilmoittaa asiasta kirjallisesti talouskumppanuussopimuskomitealle ja mainitsee syyt viivästykseen sekä päivämäärän, jona paneeli aikoo saada työnsä päätökseen. Välitystuomio olisi joka tapauksessa toimitettava viimeistään sadankahdeksankymmenen (180) päivän kuluttua paneelin asettamisesta. 2. Kiireellisissä tapauksissa, mukaan luettuina pilaantuvia ja kausitavaroita koskevat tapaukset, välimiespaneelin olisi kaikin keinoin pyrittävä antamaan tuomionsa seitsemänkymmenenviiden (75) päivän kuluessa paneelin asettamisesta. Välitystuomio olisi joka tapauksessa annettava viimeistään yhdeksänkymmenen (90) päivän kuluttua paneelin asettamispäivästä. Välimiespaneeli voi tehdä kymmenen (10) päivän kuluessa asettamispäivästään alustavan päätöksen siitä, katsotaanko asia kiireelliseksi. 3. Kumpi tahansa osapuoli voi pyytää välimiespaneelia antamaan suosituksia siitä, miten valituksen kohteena olevan osapuolen olisi toimittava noudattaakseen välitystuomiota. II Jasko Noudattaminen 74 artikla Välitystuomion noudattaminen Kummankin osapuolen tai, tapauksen mukaan, allekirjoittaneiden Keski-Afrikan valtioiden on toteutettava tarvittavat toimenpiteet välitystuomion täytäntöön panemiseksi, ja osapuolet pyrkivät sopimukseen välitystuomion täytäntöönpanoa koskevasta määräajasta. 75 artikla Välitystuomioiden noudattamista koskeva kohtuullinen määräaika 1. Valituksen kohteena olevan osapuolen on ilmoitettava valituksen tehneelle osapuolelle ja talouskumppanuussopimuskomitealle viimeistään kolmenkymmenen (30) päivän kuluttua siitä, kun välitystuomio on annettu tiedoksi osapuolille, määräaika, joka on tarpeen sen noudattamiseksi, jäljempänä 'kohtuullinen määräaika'. 2. Jos osapuolten välillä on erimielisyyttä välitystuomion noudattamisen edellyttämästä kohtuullisesta määräajasta, valituksen tehneen osapuolen on kahdenkymmenen (20) päivän kuluessa valituksen kohteena olevan osapuolen 1 kohdan mukaisesti tekemästä ilmoituksesta pyydettävä kirjallisesti paneelia määrittämään kohtuullisen määräajan pituus. Tästä pyynnöstä on ilmoitettava samanaikaisesti toiselle osapuolelle ja talouskumppanuussopimuskomitealle. Välimiespaneeli ilmoittaa ratkaisustaan osapuolille ja talouskumppanuussopimuskomitealle kolmenkymmenen (30) päivän kuluessa pyynnön esittämisestä. 3. Määrittäessään kohtuullisen määräajan pituutta välimiespaneelin on otettava huomioon aika, jonka valituksen kohteena oleva osapuoli tai, tapauksen mukaan, allekirjoittaneet Keski-Afrikan valtiot, yleensä tarvitsevat niihin verrattavissa olevien vastaavien lainsäädäntö- tai hallintotoimenpiteiden antamiseen, jotka valituksen kohteena oleva osapuoli tai, tapauksen mukaan, allekirjoittaneet Keski-Afrikan valtiot ovat katsoneet tarpeellisiksi tuomion noudattamista varten. Välimiespaneelin on myös otettava huomioon todennettavissa olevat kapasiteettirajoitukset, jotka voivat vaikuttaa valituksen kohteena olevan osapuolen mahdollisuuksiin hyväksyä tarvittavat toimenpiteet. 4. Jos alkuperäinen välimiespaneeli tai jotkut sen jäsenistä eivät pysty kokoontumaan uudelleen, sovelletaan 71 artiklan mukaisia menettelyjä. Määräaika ratkaisun antamiselle on neljäkymmentäviisi (45) päivää tämän artiklan 2 kohdassa tarkoitetun pyynnön esittämisestä. 5. Kohtuullista määräaikaa voidaan jatkaa osapuolten sopimuksella. 76 artikla Välitystuomion noudattamiseksi toteutettujen toimenpiteiden tarkastelu 1. Valituksen kohteena olevan osapuolen on ilmoitettava toiselle osapuolelle ja talouskumppanuussopimuskomitealle ennen kohtuullisen määräajan päättymistä toimenpiteistä, jotka se on toteuttanut välitystuomion noudattamiseksi. 2. Jos osapuolten välillä on erimielisyyttä 1 kohdan mukaisesti ilmoitettujen toimenpiteiden yhteensopivuudesta tämän sopimuksen määräysten kanssa, valituksen tehnyt osapuoli voi pyytää kirjallisesti välimiespaneelia ratkaisemaan asian. Pyynnössä on mainittava kohteena olevat erityiset toimenpiteet ja selitettävä, miksi ne eivät ole yhteensopivia tämän sopimuksen määräysten kanssa. Välimiespaneelin on annettava ratkaisunsa tiedoksi yhdeksänkymmenen (90) päivän kuluessa pyynnön esittämisestä. Kiireellisissä tapauksissa, mukaan luettuina pilaantuvia ja kausitavaroita koskevat tapaukset, välimiespaneelin on annettava ratkaisunsa neljänkymmenenviiden (45) päivän kuluessa pyynnön esittämisestä. 3. Jos alkuperäinen välimiespaneeli tai jotkut sen jäsenistä eivät pysty kokoontumaan uudelleen, sovelletaan 71 artiklan mukaisia menettelyjä. Määräaika välitystuomion tiedoksi antamiselle on sataviisi (105) päivää 2 kohdassa tarkoitetun pyynnön esittämisestä. 77 artikla Välitystuomion noudattamatta jättämisestä seuraavat väliaikaiset toimenpiteet 1. Jos valituksen kohteena oleva osapuoli ei ilmoita välitystuomion noudattamiseksi toteuttamistaan toimenpiteistä ennen kohtuullisen määräajan päättymistä tai jos välimiespaneeli päättää, että 76 artiklan 1 kohdan mukaisesti ilmoitetut toimenpiteet eivät ole tämän sopimuksen määräyksistä johtuvien kyseisen osapuolen velvoitteiden mukaisia, valituksen kohteena olevan osapuolen tai, tapauksen mukaan, asianomaisen allekirjoittaneen Keski-Afrikan valtion on valituksen tehneen osapuolen tätä vaatiessa tarjottava väliaikaista korvausta. Korvaus voi muodostua rahallisesta korvauksesta tai sisältää sellaisen. Tämä sopimus ei kuitenkaan velvoita valituksen kohteena olevaa osapuolta tai, tapauksen mukaan, asianomaista allekirjoittanutta Keski-Afrikan valtiota tarjoamaan tällaista rahallista korvausta. 2. Jos korvauksesta ei päästä sopimukseen kolmenkymmenen (30) päivän kuluessa kohtuullisen määräajan päättymisestä tai 76 artiklassa tarkoitetusta ratkaisusta, jonka mukaan välitystuomion noudattamiseksi toteutetut toimenpiteet eivät ole tämän sopimuksen määräyksien mukaisia, valituksen tehneellä osapuolella on oikeus päättää asianmukaisista toimenpiteistä ilmoitettuaan tästä toiselle osapuolelle. Näistä toimenpiteistä voi päättää valituksen tehnyt osapuoli tai, tapauksen mukaan, asianomainen allekirjoittanut Keski-Afrikan valtio. 3. Päättäessään tällaisista toimenpiteistä valituksen tehneen osapuolen tai, tapauksen mukaan, asianomaisen allekirjoittaneen Keski-Afrikan valtion on pyrittävä valitsemaan sellaisia rikkomiseen nähden oikeasuhteisia toimenpiteitä, jotka vähiten vaikuttavat tämän sopimuksen tavoitteiden saavuttamiseen, ja otettava huomioon niiden vaikutus valituksen kohteena olevan osapuolen ja allekirjoittaneiden Keski-Afrikan eri valtioiden talouteen. 4. EY-osapuolen on harjoitettava asianmukaista pidättyväisyyttä pyytäessään korvausta tai päättäessään tämän artiklan 1 tai 2 kohdan nojalla asianmukaisista toimenpiteistä. 5. Korvauksen tai asianmukaisten toimenpiteiden on oltava tilapäisiä, ja niitä voidaan jatkaa ainoastaan siihen asti kun tämän sopimuksen määräysten vastaiseksi katsottu toimenpide peruutetaan tai sitä muutetaan sen saattamiseksi mainittujen määräysten mukaiseksi tai kun osapuolet ovat sopineet riidan ratkaisemisesta. 78 artikla Välitystuomioiden noudattamiseksi toteutettujen toimenpiteiden tarkastelu asianmukaisten toimenpiteiden hyväksymisen jälkeen 1. Valituksen kohteena oleva osapuoli ilmoittaa toiselle osapuolelle ja talouskumppanuussopimuskomitealle toimenpiteistä, jotka se on toteuttanut välitystuomion noudattamiseksi, ja pyytää ilmoituksessaan valituksen tehneen osapuolen tai, tapauksen mukaan, asianomaisen allekirjoittaneen Keski-Afrikan valtion soveltamien asianmukaisten toimenpiteiden lopettamista. 2. Jos osapuolet eivät pääse sopimukseen ilmoitettujen toimenpiteiden yhteensopivuudesta tämän sopimuksen määräysten kanssa kolmenkymmenen (30) päivän kuluessa ilmoituksen tekemisestä, valituksen tehnyt osapuoli voi pyytää kirjallisesti välimiespaneelia ratkaisemaan asian. Pyynnöstä on ilmoitettava toiselle osapuolelle ja talouskumppanuussopimuskomitealle. Välimiespaneelin ratkaisusta ilmoitetaan osapuolille ja talouskumppanuussopimuskomitealle neljänkymmenenviiden (45) päivän kuluessa pyynnön esittämisestä. Jos välimiespaneeli päättää, että välitystuomion noudattamiseksi toteutettu toimenpide ei ole tämän sopimuksen määräysten mukainen, välimiespaneeli päättää, voiko valituksen tehnyt osapuoli tai, tapauksen mukaan, asianomainen allekirjoittanut Keski-Afrikan valtio jatkaa näiden asianmukaisten toimenpiteiden soveltamista. Jos välimiespaneeli päättää, että välitystuomion noudattamiseksi toteutettu toimenpide on tämän sopimuksen määräysten mukainen, asianmukaiset toimenpiteet on lopetettava. 3. Jos alkuperäinen välimiespaneeli tai jotkut sen jäsenistä eivät pysty kokoontumaan uudelleen, sovelletaan 71 artiklan mukaisia menettelyjä. Määräaika ratkaisun tiedoksi antamiselle on kuusikymmentä (60) päivää tämän artiklan 2 kohdassa tarkoitetun pyynnön esittämisestä. III Jasko Yhteiset Säännökset 79 artikla Molempia osapuolia tyydyttävä ratkaisu Osapuolet voivat milloin tahansa päästä molempia osapuolia tyydyttävään ratkaisuun tähän osastoon liittyvässä riidassa. Niiden on ilmoitettava talouskumppanuussopimuskomitealle tällaista ratkaisua koskevasta sopimuksestaan. Kun molempia osapuolia tyydyttävä ratkaisu on hyväksytty, menettely on päätettävä. 80 artikla Työjärjestys ja menettelysäännöt 1. 3 luvussa määrättyihin riitojenratkaisumenettelyihin sovelletaan työjärjestystä ja menettelysääntöjä, jotka talouskumppanuussopimuskomitea hyväksyy. 2. Välimiespaneelin kaikki kokoukset ovat yleisölle avoimia työjärjestyksen mukaisesti, ja työjärjestyksessä on lisäksi määräyksiä luottamuksellisten kaupallisten tietojen suojelemisesta. 81 artikla Yleiset ja tekniset tiedot Välimiespaneeli voi osapuolen pyynnöstä tai omasta aloitteestaan hankkia kaikista lähteistä, myös riidan osapuolilta, tietoja, joita se pitää asianmukaisina välimiespaneelimenettelyn kannalta. Välimiespaneelilla on myös oikeus hankkia asianmukaiseksi katsomansa asiantuntijalausunnot. Kaikki tällä tavoin saadut tiedot on ilmoitettava molemmille osapuolille ja niiden johdosta on voitava esittää huomautuksia. Muut asiaan liittyvät tahot saavat toimittaa amicus curiae -lausumia välimiespaneelille työjärjestyksen mukaisesti. 82 artikla Lausumien kieli Keski-Afrikka-osapuolen kirjalliset ja suulliset lausumat voidaan esittää ranskaksi ja englanniksi ja Euroopan yhteisön lausumat millä tahansa Euroopan unionin toimielinten virallisella kielellä. 83 artikla Tulkintasäännöt Välimiespaneelien on tulkittava tämän sopimuksen määräyksiä yleisen kansainvälisen oikeuden tavanomaisten tulkintasääntöjen ja myös valtiosopimusoikeutta koskevan Wienin yleissopimuksen mukaisesti. Välimiespaneelin tuomioilla ei voida lisätä eikä vähentää tämän sopimuksen määräysten mukaisia oikeuksia ja velvoitteita. 84 artikla Välityspaneelin päätökset 1. Välimiespaneelin on kaikin keinoin pyrittävä tekemään päätöksensä yhteisymmärryksessä. Jos päätöstä ei kuitenkaan voida tehdä yhteisymmärryksessä, asiasta on päätettävä annettujen äänten enemmistöllä. Välimiesten eriäviä mielipiteitä ei kuitenkaan missään tapauksessa julkaista. 2. Päätöksessä esitetään tosiseikat, tämän sopimuksen asiaa koskevien määräysten sovellettavuus sekä havaintojen ja niihin pohjautuvien päätelmien syyt. Talouskumppanuussopimuskomitea asettaa välimiespaneelin päätökset yleisön saataville, jollei se toisin päätä. 4 LUKU Yleiset määräykset 85 artikla Välimiesten luettelo 1. Talouskumppanuussopimuskomitea laatii viimeistään kuuden kuukauden kuluttua tämän sopimuksen voimaantulosta luettelon viidestätoista (15) henkilöstä, jotka ovat halukkaita ja kykeneviä toimimaan välimiehinä. Kumpikin osapuoli valitsee viisi (5) henkilöä toimimaan välimiehinä. Osapuolet sopivat myös viidestä (5) henkilöstä, jotka eivät ole kummankaan osapuolen kansalaisia, ja jotka toimivat välimiespaneelin puheenjohtajana. Talouskumppanuussopimuskomitea varmistaa, että luettelo on aina täysimääräinen. 2. Välimiehillä on oltava erityistä asiantuntemusta tai kokemusta oikeudellisista kysymyksistä ja kansainvälisestä kaupasta. Välimiesten on oltava riippumattomia ja toimittava yksilöinä, he eivät saa ottaa ohjeita miltään organisaatiolta tai minkään osapuolen hallitukselta eikä heillä ei saa olla sidoksia näihin, ja heidän on noudatettava talouskumppanuussopimuskomitean hyväksymiä menettelysääntöjä. 3. Talouskumppanuussopimuskomitea voi laatia lisäluettelon viidestätoista (15) henkilöstä, joilla on alakohtaista asiantuntemusta tämän sopimuksen piiriin kuuluvista kysymyksistä. Jos käytetään 71 artiklan 2 kohdan mukaista valintamenettelyä, talouskumppanuussopimuskomitean puheenjohtaja voi kummankin osapuolen suostumuksella käyttää tällaista alakohtaista luetteloa. 86 artikla Suhde WTO:n asettamiin velvoitteisiin 1. Tämän sopimuksen nojalla perustetut välityselimet eivät ota käsiteltäväkseen riitoja, jotka koskevat WTO:n perustamissopimuksesta johtuvia kummankin osapuolen oikeuksia ja velvoitteita. 2. Turvautuminen tämän sopimuksen riitojenratkaisua koskeviin määräyksiin ei rajoita mahdollisia WTO:n puitteissa toteutettavia toimia, riitojen ratkaisu mukaan luettuna. Jos osapuoli tai, tapauksen mukaan, allekirjoittaneet Keski-Afrikan valtiot kuitenkin ovat aloittaneet tiettyä toimenpidettä koskevan riitojenratkaisumenettelyn joko 70 artiklan 1 kohdan tai WTO:n perustamissopimuksen mukaisesti, ne eivät voi aloittaa samaa toimenpidettä koskevaa riitojenratkaisumenettelyä toisella foorumilla ennen ensimmäisen menettelyn päättymistä. Osapuolen tai, tapauksen mukaan, allekirjoittaneiden Keski-Afrikan valtioiden katsotaan aloittaneen tässä kohdassa tarkoitetulla tavalla WTO:n perustamissopimuksen mukaisen riitojenratkaisumenettelyn, jos ne ovat pyytäneet paneelin perustamista WTO:n riitojen ratkaisusta annettuja sääntöjä ja menettelyjä koskevan sopimuksen 6 artiklan mukaisesti. 3. Tämän sopimuksen määräykset eivät estä osapuolta tai, tapauksen mukaan, allekirjoittaneita Keski-Afrikan valtioita soveltamasta WTO:n riitojenratkaisuelimen hyväksymää velvoitteiden keskeyttämistä. 87 artikla Määräajat 1. Tässä osastossa vahvistetut määräajat, myös välimiespaneelille väl